text:
Vælkomin handan føroyska ælabogan
Rørslan LGBT Føroyar er áhugafelagsskapurin hjá samkyndum, tvíkyndum og transpersónum í Føroyum. Endamálið við rørsluni er at økja um trivnaðin hjá kynsligu minnilutunum í samfelagnum, umframt at betra um rættindini og arbeiða fram ímóti fullari javnstøðu í øllum viðurskiftum samfelagsins, m.a. við kunning og sum heild at gerast sjónligar.
Nýtt LGBT tilfar til fólkaskúlan
Føroyskir LGBTarar kundu neyvan ímyndað sær betri ”brúðargávur” enn nýggju temasíðuna hjá Námi, ”Samkynd giftast” og nýggju lærubókina “Kroppur, kenslur og kynslív”, sum Bókadeild Føroya Lærarafelag hevur givið út. LGBT Føroyar fegnast um, at limirnir í rørsluni nú fáa innivist í bæði føroysku lóggávuni og føroyska fólka- og miðnámsskúlanum.Read more
FAROE ISLANDS SAY YES TO SAME-SEX MARRIAGE
The Faroe Islands became the final Nordic country to legalize same-sex marriage. On a vote of 19-14, the Faroe Islands approved the adoption of Denmark’s same-sex matrimonial laws, with the only difference being that the Faroese church will not be performing same-sex weddings unless they choose to. The Faroe Islands,Read more
Hoyringsskriv til Mentanar-, Rættar- og Trivnaðarnevndina frá LGBT Føroyum
Góða dag øll somul og vegna nevndina í LGBT Føroyar vil eg fegin siga stóra takk fyri, at vit vóru bjóðaði til hoyringar her í dag í hesum – fyri okkum – sera týðandi og avgerandi máli, sum er alt avgerandi fyri okkara framtíð sum borgarar í Føroyum. Vit viljaRead more
Yvirlýsing: Gevið okkara børnum somu rættindi sum tínum!
VEGNA FORELDUR OG VERJAR AT SAMKYNDUM, TVÍKYNDUM OG TVØRKYNDUM FØROYINGUM: Annika W. og Pætur A. Bærentsen, Lauritsargøta 3, 100 Tórshavn Anette Luid og Eyðun Luid, Tildugøta 7, 100 Tórshavn Birita Gunnarsdóttir, Húsadalsvegur 23, 380 Sørvágur Birgit og Petur Rouch, Spógvavegur 51, 100 Tórshavn Dagmar Húsdal Leonsson og Erling Leonsson, ÍRead more
Tríggjar LGBT stuttsøgur og eitt fyrimyndarligt Norðurlandahús í 2015
Tríggjar LGBT stuttsøgur Í 2015 gjørdust vit tríggjar LGBT stuttsøgur ríkari í Føroyum. Fyrr í ár lat Sámal Soll stuttsøgusavnið Glasbúrið úr hondum, og har var m.a. stuttsøgan “10 ára broytingin” við. Ingun Christensen útgav eisini herfyri nýtt stuttsøgusavn, har vit kundu lesa um m.a. “Mannin við yvirskegginum”. At enda vannRead more
Hvørjir aðrir minnilutabólkar hava søguliga verið útihýstir úr føroysku hjúnabandslógunum?
Fráskyld (1380-1922) Fólk, sum ikki ynskja at giftast í Fólkakirkjuni (1563-1851) Fólk uttan ”sin rette fornuft og forstand” (1688-1922) Ognarleys (1777-1846) Menn, ið móttaka almenna forsorgarhjálp (1923-2002) Fólk við kynssjúku (1922-2002) Sálarsjúk (1922-2002) Psykopatar (1922-2002) Menningartarnaði (1922-2002) Evnaveik (1922-2002) Fólk við epilepsi. "Af hensyn til epilepsiens »art og farlighed forRead more
Hvussu ofta hava vit broytt hjúnabandslógirnar?
Fáa samkyndir føroyingar innivist í hjúnabandslógini í Føroyum, so er tað ikki fyrstu ferð, at hjúnabandslógin verður broytt her á landi. Okkara hjúnabandslógir eru longu broyttar í minsta lagi 12 ferðir. Harumframt eru hópurin av ymiskum kunngerðum, ásetingum og rundskrivum sett í og úr gildi ígjøgnum ár og dag, og hava hesiRead more
Hjúnabandsins rættindi og skyldur
Hjúnabandið snýr seg fyrst og fremst um kærleikan millum tvey vaksin menniskju, og at tryggja samlívið millum hesi bæði. Men við hjúnabandinum fylgir eisini ein hópur av borgarligum rættindum og ikki minst skyldum. Her eru nøkur dømi: EFTIRNAVN Rættin at brúka eftirnavnið hjá hjúnafelaganum FÍGGJARLIGUR STUÐUL Skyldu at stuðla hvør øðrum fíggjarligaRead more
It´s time to show your Faroe Pride
Summertime in the Faroe Islands means different things to different people but for many locals, summertime means it is time to enjoy the annual Faroe Pride celebrations. The Faroe Pride parade is a lively community-building event and is followed by a free concert featuring the biggest names in music inRead more
Ein vika við Faroe Pride
Vegna stóra undirtøku farnu árini, verður ársins Faroe Pride størri enn nakrantíð. Í ár verður hátíðarhaldið í eina góða viku. Byrjað verður við at hita upp við fleiri fyrilestrum, filmsvísing, hugnakvøld og stórum dragshowi í Norðurlandahúsinum. Síðan endar vikan við einum braki 27. juli 2015, tá stór almenn skrúðgonga ogRead more


c: text/html

text:
Kingston
Kingston, høvuðsstaðurin og týdningarmesti havnabýurin í Jamaika, er ein av størstu býum í Karibia. Bretar grundaðu býin (1693), sum vaks skjótt og gjørdist týðandi útflutningshavn, og haðan var nógv sukur flutt til Evropa. Í 1907 fór býurin illa í jarðskjálvta. Hann varð bygdur upp aftur, og har eru nú nýmótans gistingarhús, bankar og handilshús. Í vestara parti í býnum eru ovfólkaðir fátækrabýlingar. Har er nógvur harðskapur, og javnan er politiskur ófriður ella stríð ímillum drøgghandlarar.

robotstxt: allowed

filter: keep


text:
John Locke
John Locke (29. august 1632 - 28. oktober 1704) var bretskur heimspekingur og lækni. Høvuðsverk hansara, An Essay Concerning Human Understanding frá 1690, verður roknað sum inngangurin til upplýsingartíðina.
Fólkaræðið[rætta | rætta wikitekst]
John Locke tosaði um ein hátt fyri fólkaræði, sum kann kallast verndarliberalisma. Staturin er ein ramma, sum skal tryggja borgarunum frælsi at velja í samfelagnum. Hugsanarhátturin er her, at menniskjað gott kann menna seg sjálvt. Í mótsetning til sjónarhornið hjá John Stuart Mill, so er endamálið við fólkaræðinum at tryggja, at borgarin hevur rúm til at menna seg í, uttan at tað skal vera nøkur uppíblanding í menningini. Verndarliberalisma er mett at hava við sær "negativt frælsi".


text:
12. Ein liviháttur, sum dámar Gudi
1. TEY, SUM ERU VINIR VIÐ JEHOVA, AKTA HANN
„Hoyrið rødd Mína! So skal Eg vera Gud tykkara, og tit skulu vera fólk Mítt.“ – Jeremias 7:23
Ber tað til at gerast vinur við Gud?
1. Mósebók 22:18; Jákupsbrævið 2:23
Ábraham gjørdist vinur við Jehova, tí hann lurtaði eftir Gudi og trúði á hann.
2. Krønikubók 16:9
Jehova hjálpir teimum, sum akta hann.
Sálmur 25:14; 32:8
Jehova gevur sínum vinum innlit í sínar tankar.
Sálmur 55:23
Jehova styrkir sínar vinir.
2. JOB VAR VINUR VIÐ JEHOVA, OG HANN VAR TRÚFASTUR
„Í øllum hesum syndaði Job ikki, og hann lastaði ikki Gud fyri tað, ið hent hann hevði.“ – Job 1:22
Hvussu gjørdi Satan seg inn á Job, og hvat gjørdi Job?
Job 1:10, 11
Satan segði, at Job bara hugsaði um seg sjálvan, og at hann ikki elskaði Gud.
Job 1:12-19; 2:7
Jehova gav Satani loyvi at taka alt frá Job, og Satan sló enntá Job við eini ræðuligari sjúku.
Job 27:5
Job visti ikki, hví hann mátti líða so nógv, men hann varð verandi trúfastur.
3. SATAN ROYNIR AT FÁA TEG AT VENDA JEHOVA BAKIÐ
„Alt, ið maður eigur, letur hann fyri lív sítt.“ – Job 2:4
Hvussu roynir Satan at oyðileggja okkara vinalag við Jehova?
2. Korintbræv 11:14
Satan roynir at lokka okkum at vera ólýðin móti Jehova.
Orðtøkini 24:10
Hann roynir at fáa okkum at halda, at vit ikki eru nóg góð at vera tænarar Jehova.
1. Pætursbræv 5:8
Satan søkir at okkum.
Orðtøkini 27:11
Akta Jehova, og vís, at tú ert ein trúgvur vinur. Tá prógvar tú, at Satan er ein lygnari.
4. VIT AKTA JEHOVA, TÍ VIT ELSKA HANN
„Tað er kærleikin til Gud, at vit halda boð Hansara.“ – 1. Jóhannesarbræv 5:3
Hvussu verður tú vinur við Jehova?
5. Mósebók 6:5
Vís, at tú elskar Gud. Tá verður tað lættari at akta.
Esaias 48:17, 18
Akta Jehova. Tað fer altíð at gagna tær.
5. Mósebók 30:11-14
Lít á, at Jehova ongantíð fer at biðja teg gera nakað, tú ikki klárar.
Filippibrævið 4:13
Ger tað, sum er rætt, og Jehova hjálpir tær.


text:
FC Suðuroy
FC Suðuroy er fótbóltsfelag í Suðuroynni, sum varð stovnað 1. januar 2010. Tað var fyrrverandi felagsliðið VB/Sumba, sum tók stig til at stovna FC Suðuroy, ætlanin var at savna øll liðini úr oynni í eitt felag, men tað eydnaðist ikki í 2010. FC Suðuroy spældi í Effodeildini (sum tá nevndist Vodafonedeildin) í 2010, men endaði sum nummar 9 og rykti tí niður í 1. deild. Teir vunnu 1. deild 2011 við 70 stigum og spældu aftur í bestu fótbóltsdeildini, Effodeildini, í 2012. Teir endaðu á niðasta plássi við 9 stigum, og spældu aftur í 1. deild í 2013 og 2014. Í 2014 endaðu teir á 2. plássi og fluttu upp í Effodeildina saman við hinum Suðuroyarliðnum TB.
Innihaldsyvirlit
Fótbóltshópurin hjá besta mansliðnum[rætta | rætta wikitekst]
Dagført 3. apríl 2016
Liðini hjá FC Suðuroy[rætta | rætta wikitekst]
FC Suðuroy hevur hesi lið hjá monnum: Í 1. deild, 2. deild og 3. deild. Í kvinnudeildini hevur FC Suðuroy lið í deildini sum spælir á hálvum vølli. Harumframt hevur FC Suðuroy hesi lið í barnadeildunum: Dreingir, smádreingir, piltar, smápiltar, smágentur 12-14 ár og gentur 10-12 ár (hetta kann broytast, sí heimasíðuna hjá felagnum).
Styrk út øðrum londum[rætta | rætta wikitekst]
Tá FC Suðuroy skuldi leika í bestu deildini í 2010 leitaði felagið sær styrk úr øðrum londum. Hesir útlendingarnir vóru við í hópinum hjá FC Suðuroy í 2010: Stanislav Kuzma, málverji úr Slovenia, Obi Ikechukwu Charles, álopsleikari úr Nigeria, Mamuka Toronjadze, miðvallaleikari úr Georgia og Mustafa Adamu, verjuleikari úr Ghana. Eftir summarsteðgin var Obi Charles givin í felagnum, og avtalað varð gjørd við verjuleikaran Kasper Schultz úr Danmark. Mustafa Adamu spældi ongan dyst fyri bestu deildina hjá FC Suðuroy, og fór av landinum aftur áðrenn summarsteðgin. Í 2011 komu tveir leikarar úr Ghana at spæla við 1. deildar liðnum hjá FC Suðuroy, teir vóru David Asare og Kamil Yunus. David skoraði 20 mál fyri liðið og gjørdist nummar tvey á málskjýtta listanum hjá FC Suðuroy. Hann spælir eisini við í 2012, meðan avtalan við Kamil ikki varð endurnýggjað. Í 2011 spældu tveir danar við FC Suðuroy, Niklas Paulsen (álopsleikari) spældi við frá byrjan og fram til 13. umfar hin 18. juni. Hin danin, Jesper Fleckner, sum er verjuleikari, spældi við besta liðnum (1. deild) eftir summarsteðgin og til seinasta dystin. Stanislav Kuzma hevur verið málmaður hjá besta liðnum 2010, 2011 og 2012. Í 2012 er ein útlendskur leikari komin afturat, umframt David Asare og Stanislav Kuzma. Talan er um slovenska verjuleikaran Saša Kolman.
Høvuðs málskjúttar hjá FC Suðuroy, VB/Sumba og VB í nýggjari tíð[rætta | rætta wikitekst]
5 mans hava til nú skorað í minsta lagi 50 mál fyri besta liðið hjá FC Suðuroy, VB/Sumba ella VB í nýggjari tíð, 4 av hesum spælarunum eru givnir at spæla fótbólt á høgum støði, bert Jón Krosslá Poulsen er enn aktivur í bestu deildini av hesum 5. Næstur teimum er Dan Djurhuus, sum hevur skorað 40 mál fyri feløgini. Dan spælir enn við FC Suðuroy í Vodafonedeildini. Hesi hagtøl eru dagførd eftir 25. umfar í Vodafonedeildini 2. oktober 2010:
- Jón Krosslá Poulsen hevur skorað 59 mál til nú (22. sep. 2010)[1] [2][3] [4]
- Egill Steintórsson hevur skorað 55 mál
- Jan Allan Müller hevur skorað 53 mál
- Birgir Jørgensen hevur skorað 53 mál
- Jón Pauli Olsen hevur skorað 52 mál
- Pól Thorsteinsson hevur skorað 51 mál [5]
- Dan Djurhuus hevur skrorað 42 mál [6][7]
Fótbóltsvøllir[rætta | rætta wikitekst]
FC Suðuroy hevur í løtuni tveir fótbóltsvøllir. Besta deildin hjá monnum, Vodafonedeildin, spælir á Eiðinum í Vági. Næstbesta deildin, 2. deild, spælir heimadystir á Krossi í Sumba. Hini liðini spæla eftir tørvi antin á Eiðinum ella á Krossi. Fótbóltsvøllurin á Eiðinum í Vági er einasti fótbóltsvøllur í Suðuroynni, sum lýkur krøvini fyri at spæla í Vodafonedeildini.
Fyrrverandi leikarar[rætta | rætta wikitekst]
Her verða nevndir nakrir av fyrrverandi leikarunum frá nýggjari tíð, eisini frá tíðini, tá felagið bar navnið VB og VB/Sumba. Summir av hesum spælarunum eru enn aktivir í lægri deildum, t.d. 2. deild hjá FC Suðuroy.
- Pól Thorsteinsson
- Símun Samuelsen
- Heini Vatnsdal
- Jóannes Jakobsen
- Krzysztof Popczyński
- Mamuka Toronjadze
- Jan Allan Müller
- Dan Djurhuus
- Bjarni Johansen
- Jón Pauli Olsen
- Egill Steintórsson
- Rúni Nolsøe
- Henning Joensen
- Martin Tausen
- Obi Ikechukwu Charles
- Evrard Blé
- Milan Kuljić
- Kasper Schultz
Keldur[rætta | rætta wikitekst]
- Sportal.fo Grein um nýggja málverjan.
- Kringvarp.fo VB/Sumba verður til FC Suðuroy
- Kringvarp.fo Grein um nýggja búmerki.
- Sudurras.fo Grein um útlendskir leikarar í FC Suðuroy.
- Dimmalætting, Fótfimi 2010, 19. mars 2010, síða 29.
- Suðurrás, Jón Krosslá Poulsen millum fimm bestu málskjúttarnir.
- Sportal.fo
Útvortis ávísingar[rætta | rætta wikitekst]
- Heimasíðan hjá FC Suðuroy.
- FC Suðuroy á Facebook.
- Sportal.fo, filmsklipp, brot úr dystinum millum NSÍ og FC Suðuroy 12. juni 2010. Úrslitið varð 2-1 til NSÍ.
- Flickriver.com, myndir frá Flickr, sum hava frámerki "FC Suðuroy".
B36 | TB | HB | ÍF | KÍ | NSÍ | Víkingur | Skála | AB | B68 |
EB/Streymur | 07 Vestur | B71 | FC Suðuroy | Víkingur II KÍ II | B36 II | Hoyvík/Giza | NSÍ II | AB II |
B68 II | MB | HB II | TB II | ÍF II | KÍ III | Skála II | Royn | EB/Streymur II |


text:
Søga 102: Jesus livir
VEITST tú hvør kvinnan og teir báðir menninir eru? Kvinnan er Maria Magdalena, ein vinur hjá Jesusi. Og menninir í teimum hvítu klæðunum eru einglar. Tað lítla rúmið hon hyggur inn í, er eitt gravarhelli. Tað var her tey løgdu Jesus tá hann var deyður. Men nú er líkið burtur! Hvør hevur tikið tað? Jú, nú skalt tú hoyra.
Tá Jesus er deyður siga prestarnir við Pilatus: ’Meðan Jesus livdi segði hann at hann skuldi rísa upp eftir trimum døgum. Set vakt við grøvina, so lærisveinar hansara ikki stjala líkið og siga at hann er risin upp frá deyðum!’ Pilatus letur nú prestarnar seta hermenn at halda vakt við grøvina.
Men tíðliga tann triðja dagin eftir at Jesus er deyður, kemur ein eingil frá Jehova. Hann veltir steinin burtur frá grøvini. Hermenninir verða stívir av ræðslu. Og tá teir umsíðir fáa hugt inn í grøvina, er líkið burtur! Nakrir hermenn fara inn í býin at siga prestunum frá tí. Veitst tú hvat prestarnir gera? Teir geva hermonnunum pengar fyri at lúgva. ’Sigið at tit sovnaðu og lærisveinarnir stjólu líkið um náttina,’ siga teir við hermenninar.
Ímeðan koma nakrar kvinnur ið eru Jesu vinir. Sum tær verða bilsnar tá tær síggja at grøvin er tóm! Knappliga koma tveir skínandi einglar til sjóndar. ’Hví leita tit her eftir Jesusi?’ spyrja teir. ’Hann er risin upp. Skundið tykkum at siga tað fyri lærisveinunum.’ Tú trýrt ikki hvussu skjótar tær eru. Men á vegnum steðgar ein maður teimum. Tað er Jesus! ’Sigið tað fyri lærisveinum mínum,’ sigur hann.
Tá kvinnurnar siga fyri lærisveinunum at Jesus livir og at tær sjálvar hava sæð hann, fáa teir seg næstan ikki at trúgva tí. Pætur og Jóhannes renna sjálvir til grøvina at vita eftir. Men grøvin er tóm! Pætur og Jóhannes fara avstað, men Maria Magdalena verður verandi. Tá er tað hon hyggur inn og sær teir báðar einglarnar.
Gud hevur fingið Jesu likam at hvørva. Gud vakti ikki Jesus upp í tí sama menniskjalikaminum sum hann doyði í. Hann gav Jesusi eitt andalikam, sum tað einglarnir í himlinum hava. Men fyri at vísa lærisveinunum at hann livir, kann Jesus vísa seg í einum likami sum fólk kunnu síggja. Tað skalt tú hoyra um.
Matteus 27:62-66; 28:1-15; Lukas 24:1-12; Jóhannes 20:1-12.


text:
Ortodoksa kirkjan
Ortodoksa kirkjan er næststørsta kristna kirkjan. Gudstænasturnar hjá teimum eru ikki eins, men hóast tær eru ymiskar, trúgva allar tí, sum Jesus lærdi. Nógv kristin í Eysturevropa, Eysturafrika og Ásia eru ortodoks. Í ortudoksu kirkjunum eru nógvar halgimyndir, sum nevndar verða íkonar.
Í fyrstuni var kristindómurin katólskur, t.e. hann var um allan heim, men í 1054 klovnaði kirkjan. Pávin í Róm og erkibispurin (patriarkurin) í Konstantinopel gjørdust ósamdir um leiðsluna. Úrslitið varð, at kirkjan í Róm og kirkjan eystanfyri fóru sundur. Rómversku katolikkarnir og ortodoksa kirkjan í bæði Grikkalandi og Russlandi hava tó nógv átrúnaðarligt í felag. Tey ortodoksu góðtaka ikki myndugleika pávans.
Orientalska ortodoksa kirkjan er ein grein, ið loysti frá høvuðskirkjuni vegna ósemju á kirkjufundinum í Khalkedonum í árinum 451, hon gjørdist høvuðskirkjan í Egyptalandi, Sýria, Armenia, Eritrea og Etiopia.
Søga[rætta | rætta wikitekst]
Eftir Kristi deyða og uppreisn ferðaðust apostlarnir víða og boðaðu kristnu læruna og grundløgdu kirkjur í mongum londum. Tey fyrstu fimm patriarkatini vórðu stovnað í Alexandria, Antiokia, Jerusalem, Rom og Konstantinopel. Seinni blivu kirkjurnar í Sinai, Russlandi, Grikkalandi, Serbia, Bulgaria, Rumenia og nógva aðrastaðni grundlagdar.
Í ár 320 flutti keisarin Konstantin I rómverska høvuðstaðin frá Rom til Konstantinopelar. Sum fylgja av hesum komu týdningarmestu hendingarnar í kirkjuni at ganga fyri seg í hesum øki. Allir kirkjufundir vórðu hildnir í ella nærhendis hesum býi. Trúboðarar frá Konstantinopel umvendu slavisku fólkasløgini og onnur í Eystureuropa og umsettu bíbliuna og liturgisku tekstirnar til lokalu tungumálini.
Orientalska ortodoksa kirkjan kvetti sambandið við høvuðskirkjuna á kirkjufundinum í Khalkedonum í árinum 451 vegna ósemju um Kristi náttúru. Rómversk-katólska kirkjan í Róm kvetti við hini patriarkatini eftir stóra klovningin í 1054.
Í rómverska patriarkatinum varð biskupurin av Rom pávin, sum eftirfylgjari Pætur apostuls, uppfataður sum høvur alheimskirkjunnar við guddómligum vilja, men eystanfyri sá man einans pávan sum fyrsta millum javnlíkar (patriarkarnar). Hesin munur vaks seg til avgerandi ósemju, sum fyrst og fremst kom til sjóndar í trúarjáttanini. Vestanfyri bleiv tað vanligt at leggja eitt element (kallað Filioque) aftrat, nakað sum bleiv avvíst eystanfyri. Hetta endaði við, at báðir partar fordømdu hvønannan í 1054. Oyðileggingin av Konstantinopel vegna 4 krossferðina í 1204 økti um fíggindakensluna, og royndir um semju í fylgjandi øldunum miseydnaðust. Ikki fyrr enn aftaná annan vatikanfundin í 1962-65 er orðaskiftið tikið uppaftur.


text:
Marokko
Marokko (المغرب) er í Útnyrðingsafrika. Landið hevur landamørk til Vestursahara og Algeria. Strandarlinjan er til Atlantshavið fyri vestan og Miðjarðarhavið fyri norðan.
Innihaldsyvirlit
Søga[rætta | rætta wikitekst]
Berberfólkið var upprunafólkið í Útnyrðingsafrika. Berberfólkið tók við muslimskari trúgv, tá ið arábar løgdu Norðurafrika undir seg í 7. øld. Summi berberfólk vóru flakkfólk, summi vóru bøndur. Í Marokko byrjaði ein bólkur av ógvuliga gudsrøknum berberum heilagt kríggj at umvenda grannatjóðir sínar til gudrøknar muslimar. Teir bygdu sær høvuðsstað í Marrakech, sum gjørdist av størstu býum í Norðurafrika. Langar og breiðar gøtur við sølubúðum, ella basarum, sum teir nevndu tað, vórðu til í Marrakech, tí at handilsmenn komu hagar við vøru úr øllum almoravitaríkinum. Gøturnar í býnum uddu í handilsmonnum og trælum teirra, gøtuseljarum, tænarum, biddarum og handverkarum. Herovastin hjá berberum Abu Bakr stóð á odda fyri einum heri av viðhaldsmonnum, kallaðir almoravitar, ið fór suðureftir og gjørdi innrás í Gana. Í 1076 tóku teir høvuðsstaðin Kumbi.
Systinabarn Bakrs Yusuf ibn Tasjfin vaks um Almoravitaveldið og legði alt Norðurafrika undir seg og helt síðan leiðina fram til Spania, har hann vann sigur á kristnum herdeildum, sum hóttu sponsku muslimarnar. Í 1100 var alt tað muslimska Spania lagt afturat Almoravitaríkinum. Almoravitaríkið í Norðurafrika og Suðurspania stóð ikki leingi. Í 1120-árunum kyknaði ein onnur átrúnaðarlig berberrørsla, almohatar, í Marokko. Teir løgdu almoravitarnar í Spania undir at liva í marglæti. Oddamaður teirra Ibn Tumart savnaði teir í sterkan her. Við Abd al-Mumin kaliffi á odda tóku teir Marrakech frá almoravitum í 1147, og seinni løgdu teir undir seg Marokko og muslimska partin í Spania. Í 1163 hevði Abd al-Mumin fingið valdið yvir meginpartinum Norðurafrika eystur at Libya. Almohatar ráddu í Spania í eini 60 ár, men í 1212 máttu teir lúta fyri Alfonso 8. í bardagnum við Las Navas de Tolosa.
Spania hevði síðan 16. øld havt tvær støðir á strondini við Miðjarðarhav. Tær vóru grundin til, at partur í Marokko gjørdist spanskt varðland í 1912; eftir tað tóku spaniamenn seg inn í Riffjøll fyri sunnan. Har fingu teir mótstøðu frá berbum, sum búðu í Rif. Við Mohammed Abd-el-Krim á odda vunnu berbar á einari spanskari herdeild við Anual í 1921, og teir tóku tveir havnabýir, so at teir kunda útvega sær vápn og aðra hernaðarútgerð. Ikki fyrr enn berbar lupu á franska varðlandið í Marokko, eydnaðist fronskum og sponskum herdeildum í felag at vinna á teimum í 1925.
Til 1956 var Marokko franskt hjáland, og hevur hetta við sær, at nógvir marokkanarar duga franskt.
Marokkanskur tjóðardagur er 2. mars, til minnis um loysingina frá Fraklandi.
Í 1976 hersetti Marokko tveir triðingar av Vestursahara, og Móritania hersetti tann seinasta triðingin. Tá Móritania tók seg aftur í 1979, hersetti Marokko alt Vestursahara. Í spanska borgarakrígnum hersetti Franco Marokko.
Fólk og mál[rætta | rætta wikitekst]
Fólkið[rætta | rætta wikitekst]
Fólkið er samansett av arabarum og berbarum.
Mál[rætta | rætta wikitekst]
Umframt almenna málið arabiskt duga nógvir marokkanar franskt, hetta er ein leivd frá hjálandatíðini.
Berbarnir tosa málið berber, ið ikki líkist arabiskum.
Landalæra[rætta | rætta wikitekst]
- Jaðari: 2.017 km
- Landamørk: Algeria 1.559 km
- Strandarlinja: 1.835 km
- Hæddarmunir: Lægst: Sebkha Tah -55 m, Hægst: Jebel Toubkal 4.165 m
- Náttúrutilfeingi: fiskur, salt, jarn, zink
Býir[rætta | rætta wikitekst]
Av kendum býum kunnu nevnast
Jarðarbýti[rætta | rætta wikitekst]
- Dyrkað jørð: 21%
- Verðandi avgrøðir: 1%
- Verðandi grasgangir: 47%
- Skógur og skógarstrekki: 20%
- Annað: 11% (1993)
- Dyrkað land: 12.580 km² (1993)
Landslutir[rætta | rætta wikitekst]
16 landslutir eru í Marokko:
- Chaouia-Ouardigha
- Doukkala-Abda
- Fès-Boulemane
- Gharb-Chrarda-Béni Hssen
- Grand Casablanca
- Guelmim-Es Semara
- Laâyoune-Boujdour-Sakia El Hamra
- Marrakech-Tensift-El Haouz
- Meknès-Tafilalet
- Oriental
- Oued Ed-Dahab-Lagouira
- Rabat-Salé-Zemmour-Zaer
- Souss-Massa-Draâ
- Tadla-Azilal
- Tangier-Tétouan
- Taza-Al Hoceima-Taounate


text:
8. januar
8. januar er dagur 8 í árinum í gregorianska kalendaranum. 357 dagar eru eftir av árinum (358 dagar um skotár er).
Hendingar[rætta | rætta wikitekst]
- 1838 – Alfred Vail vísti fram ein telegraf, ið brúkti prikkar og strikur. Hetta var eitt týðandi stig móti morsikotuni.
- 1908 - Føroyski tjóðsangurin, Tú alfagra land mítt..., eftir Símun av Skarði, kemur á fyrsta sinni á prent.
- 2014 - Kyndil vann báðar steypafinalurnar í hondbólti. Kvinnurnar vunnu 19-14 móti Neistanum og menninir vunnu 22-20 móti KÍF.
Føðingar[rætta | rætta wikitekst]
- 1935 Amerikanski tónleikarin Elvis Presley føddur
- 1947 David Bowie føddur í London
- 1980 Føroyski tónleikarin Johan Petersen føddur
Andlát[rætta | rætta wikitekst]
- 1324 Italski rannsóknarmaðurin Marco Polo
- 1642 Italski stjørnufrøðingurin Galileo Galilei
- 1996 Fyrrverandi franski forsetin François Mitterrand
- 2016 - Jákup Joensen, føroyskur vinnulívsmaður og politikari (f. 1929).


text:
Innihald
Bergur Rønne Moberg: Fyri at tað skal vera ein byrjan (yrking)
Vagnur Streymoy: Mótmælisljósið (yrking)
Kim Simonsen: Tvær yrkingar
Sámal Matras Kristiansen: Seinastu dreymarnir (yrking)
Jóhanna B.K. Thomassen: Mín hjartasorg er ein turkitrumla (yrking)
Katrin Ottarsdóttir: Tríggjar yrkingar
Jim Carroll: Kærleikssøga: (yrking)
Raymond Carver: Dómkirkja (stuttsøga)
Arnbjørn Ólavsson Dalsgarð: Brøður (stuttsøga)
Oddfríður Marni Rasmussen: Tríggjar yrkingar
Mark Twain: Ein telefonsamrøða (monologur)
Randi Ward: Høvundaportrett (fotomyndir)
Charles Bukowski: Fimm yrkingar
Claire Castillon: Eitt ljósareytt barn (stuttsøga)
Kjartan Hansen: Man má hava ein bil (yrking) – UPPTØKA >>
Ludvík Breckmann: Glatan (yrking)
Annika Skaalum: Slímslóðir (stuttsøga)
Annika Skaalum: Bussskýlið (stuttsøga)
Charles Simic: Seks yrkingar
Harald Landt Momberg: Tvær yrkingar
Eir í Ólavsstovu: Konan í vegginum (yrking)
Marcel Aymé: Múrfarin (stuttsøga)
Allen Ginsberg: Skrokkakvæðið (yrking)


text:
Venus
Venus er ein gongustjørna og er tann sum er tattast jørðini. Hon eitur eftir rómversku gróðrargudinnuni. Gomlu føroyingarnir róptu Venus Stakkalastjørnuna. Venus er á stødd við jørðina og verður tí nevnd tvillinga systir okkara. Venus hevur luft sum á jørðini, men luftin er eitrandi. "So tekkilig og eygagóð sum Venus vøn og skar" skrivaði Poul F Joensen á sinni um gongustjørnuna Venus, og tað er heldur ikki so løgið. Venus er bjartasti himmalknøttur, tá ið Sólin og Mánin ikki verða tikin við. Venus sæst best í januar og februar, og stendur hon lágt á himli. Venus er onnur gongustjørnan frá sólini. Til støddar er hon sum jørðin. Ýtan er sum oyðimørk full í klettum. Størsta vinkulfrástøðan frá sólini er 47°. Av hesum verður hon eisini nevnd "morgunstjørna" ella "kvøldstjørna". Í góðum líkindum er Venus sera bjørt. Av øllum himmalknøttum eru bara sólin og mánin bjartari. Í lítlum kikara sæst, at hon hevur kvartalaskifti, tendring og fylling, eins og mánin. Venus er væl bjálvað í tjúkt lofthav, mest av kollvísúrni (90 %). Av hesum stendst vakstrarhúsárin, sum tryggjar javnan hita á ýtuni. Rúmdarfør hava mált 475 °C á Venus - so har gløða klettarnir í náttarmyrkrinum - og trýstið er heilar 90 atm. Í lofthavinum eru eisini saltsýra, svávulsýra og flusssýra. Skýferðin á Venus er so tjúkk, at ýtan sæst ikki í kikarn, men við radarakanningum av jørðini er staðfest, at Venus hevur øvugan snúning. Tí gongur sólin á Venus eystureftir á luftini, og ikki sum hjá okkum, vestureftir. Um Venus melur eingin máni.
Hagtøl[rætta | rætta wikitekst]
- Diametur í mun til Jørðina: 0,95
- Massi í mun til Jørðina: 0,82
- Rúmd í mun til Jørðina: 0,86
- Massafylla í mun til vatn: 5,20
- Tyngdarakseleratión í mun til Jørðina: 0,91
- Mánar: 0
- Miðal-temperaturur: 464 °C
- max støddarflokking: - 4,7


text:
7. februar
7. februar er dagur 38 í árinum í gregorianska kalendaranum. 327 dagar eru eftir av árinum (328 dagar um skotár er).
Hendingar[rætta | rætta wikitekst]
- 1971 - Sveitsiskar kvinnur fáa atkvøðurætt.
- 1986 - Forsetin á Haiti, Jean-Claude Duvalier, flýggjar til Fraklands.
- 2014 - Vetrar-OL í Sotsji í Russlandi byrja
- 2015 - VÍF vann steypafinaluna í hondbólti hjá monnum móti Neistanum 26-25. Neistin vann steypafinalurna hjá kvinnunum móti Kyndli 24-19.
Føðingar[rætta | rætta wikitekst]
Andlát[rætta | rætta wikitekst]
- 1999 - Hussein kongur av Jordan doyr 64 ára gamal.
- 2005 - Atli Pætursson Dam, løgmaður í Føroyum (f. 1932).


text:
1911
Frá Wikipedia, hin frælsa alfrøðin
Innihaldsyvirlit
Hendingar[rætta | rætta wikitekst]
- 18. mars - Altjóða Kvinnudagur verður hildin fyri fyrstu ferð.
- 5. juni - Hests kirkja verður vígd.
- 22. juni - Georg V verður krýndur kongur av Stóra Bretlandi.
- 24. juli - Hiram Bingham endur uppdagar Machu Picchu í Peru.
- 21. august - Vincenzo Peruggia stelur kenda listaverkið Mona Lisa frá listasavninum Louvre í París. Málningurin og Vincenzo verða tó skjótt funnin aftur.
- 14. desember - Roald Amundsen røkkur Suðurpólin.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 6. februar - Ronald Reagan, fyrrverandi amerikanskur forseti. (d. 2004)
- 7. apríl - Jóhannes av Skarði, føroyskur rithøvundur (d. 1999)
- 27. apríl - Jóhan Hendrik Sigurð Joensen.
- 6. august - Lucille Ball, amerikonsk sjónleikarinna (d. 1989)
- 14. oktober - Cai A. Vagn-Hansen, danskur amtmaður (d. 1990)


text:
André Olsen 10.01.2017 (20:34)
Miðvallarar halda fram
Eins og hini feløgini, brynjar HB seg í hesum døgum til komandi kappingarár í Effo-deildini. Hóast felagið meldaði greitt út aftaná seinasta kappingarár, at málsetningurin til komandi kappingarár fór at vera settur munandi hægri, hevur ikki tann stóra tilgongdin verið í hópinum hjá HB enn.
Í gjár ljóðaði tó, at HB hevur fleiri útlendskar leikarar í eygsjón, sum helst koma at styrkja um hópin í næstum.
Men í kvøld hevur HB longt sáttmálarnar við tveir av lyklaleikararnar frá í fjør. Talan er um teir báðar sentralu miðvallararnar, Trónd Jensen og Rók av Fløtum Jespersen, ið báðir vóru fastir fúsar á miðvøllinum seinasta kappingarár.
Heimasíðan hjá HB skrivar, at felagið fegnast um at tveir av sínum egnu hava valt at leingja við barndómsfelagið.


text:
14. PARTUR
Gud talar til fólkið við profetum sínum
Jehova útnevnir profetar at bera boðskapir um dóm, reina tilbiðjan og vónina um Messias
Í TÍ tíðarskeiðinum, tá kongar vóru í Ísrael og Juda, gjørdi ein serligur bólkur av monnum vart við seg — profetarnir. Hesir menn, sum vóru sera djarvir og høvdu eina sterka trúgv, bóru fólki boðskapir frá Gudi. Latið okkum kanna fýra umráðandi evni, sum profetarnir løgdu fram.
1. Oyðing Jerusalems. Langt frammanundan fóru Guds profetar — serliga Esaias og Jeremias — at ávara um, at Jerusalem skuldi leggjast í oyði og blíva manntómt. Við livandi orðingum lýstu teir, hví býurin hevði vreiði Guds uppiborna. Íbúgvar Jerusalems søgdu seg umboða Jehova, men hetta uppáhaldið varð gjørt til skammar av teimum følsku halgisiðunum, mutrinum og harðskapinum. — 2 Kongabók 21:10-15; Esaias 3:1-8, 16-26; Jeremias 2:1–3:13.
2. Sanna tilbiðjanin verður endurreist. Eftir 70 ár í útlegd skuldi Guds fólk verða fríað úr Bábel. Ísraelsmenn skuldu fara heim aftur til land sítt, sum lá oyði, og endurbyggja tempul Jehova í Jerusalem. (Jeremias 46:27; Amos 9:13-15) Umleið 200 ár frammanundan boðaði Esaias frá, hvør ið skuldi vinna á Bábel og lata Guds fólk endurreisa sonnu tilbiðjanina. Navnið á sigurvinnaranum var Kýrus. Esaias lýsti enntá í smálutum hernaðarlist Kýrusar. — Esaias 44:24–45:3.
3. Koma Messiasar og smálutir um, hvussu honum skuldi gangast. Messias skuldi verða føddur í býnum Betlehem. (Mika 5:2) Hann skuldi vera eyðmjúkur og ríða inn í Jerusalem á einum esli. (Zakarias 9:9) Hóast hann skuldi vera mildur og vinarligur, fór hann at verða illa umtóktur, og nógv fóru at vísa hann frá sær. (Esaias 42:1-3; 53:1, 3) Hann skuldi fáa ein ræðuligan deyða. Fór hann so altíð at vera deyður? Nei, tí hansara offur skuldi gera tað møguligt hjá nógvum at fáa syndir sínar fyrigivnar. (Esaias 53:4, 5, 9-12) Og tað kundi bara henda, um hann fekk eina uppreisn.
4. Stjórn Messiasar yvir jørðini. Tá ófullkomin menniskju stjórna hvør øðrum, hevur tað ikki frið við sær, men kongurin, Messias, skuldi kallast Friðarhøvdingi. (Esaias 9:6, 7; Jeremias 10:23) Meðan hann er kongur, fara øll menniskju at hava frið sínámillum, og eisini við øll dýrini. (Esaias 11:3-7) Sjúka hvørvur. (Esaias 33:24) Sjálvt deyðin verður við alla gjørdur til einkis. (Esaias 25:8) Tá Messias er kongur, fáa menniskju, sum eru deyð, uppreisn til lív á jørðini. — Dániel 12:13.
— Grundað á bøkurnar Esaias, Jeremias, Dániel, Amos, Mika og Zakarias.


text:
Bolivia
Bolivia ella Lýðveldið Bolivia (spanskt: República de Bolivia, quechua: Bulibya Republika, aymara: Wuliwya Suyu) er eitt land í Suðuramerika við 10,0 mió. íbúgvar.
Heimsins vandamiklasti vegur er ein veg úr bolivianska høvuðstaðnum Sucre, til eitt øki kalla Yungas, í fimm kilometra hædd og steyrrættum bergi. Ein bilur ferð útav umleið aðru hvørja viku, og árliga doyggja tí eini 200 til 300 fólk á hesum 80 kilometra langa vegastrekki.
Innihaldsyvirlit
Søga[rætta | rætta wikitekst]
Stovnan[rætta | rætta wikitekst]
Simón Bolívar (24. juli 1783 – 17. desember 1830) ferðaðist í Evropa, tá ið hugsjónirnar frá fronsku kollveltingini breiddu seg, og haðan fekk hann íblástur til at vinna øllum Suðuramerika frælsi. Bolívar gjørdist oddamaður fyri tjóðveldisrørsluni í Venesuela í 1812. Hann stóð á odda fyri uppreistri í 1816 og lýsti Venesuela frælst, hóast Spania góðtók tað ikki. Í 1819 helt hann fram í Kolombia, vann á spaniamonnum, og gjørdist fyrsti forseti í landinum. Hann fór aftur til Venesuela, sigraði á spaniamonnum í Carabobo í 1821 og tók Caracas. Tað staðfesti, at Venesuela var frælst og óheft. Síðan fór Bolívar suðureftir at hjálpa øðrum hjálondum at gera uppreistur. Tá ið San Martin legði frá sær sum ríkisleiðari í Perú í 1822, bóðu tjóðveldismenninir Bolívar hjálpa teimum at reka sponsku herdeildirnar, ið eftir vóru, av landinum. Tað gjørdi hann, og í 1824 varð hann útnevndur einaræðisharri. Árið eftir fór Bolívar til Ovara Perú og grundaði eitt tjóðveldi, sum seinni varð kallað Bolivia eftir honum.
Drøgghandil[rætta | rætta wikitekst]
Í øldir hevur fólkið í Bolivia tugt kokabløð, sum stimbrað, og sum stilla svongd. Nú á døgum verður kokain vunnið úr bløðnum, eitt ólógligt drøggevni, sum gravgangur er eftir, helst í Norðuramerika og Evropa. Kokarunnurin veksur í rakjørð og krevur lítla og onga røkt, sum matplantur. Eisini loysir seg nógv betur fíggjarliga at dyrka koka enn vanliga grøði. Tí verður nógv koka dyrkað, serliga í oydnum pørtum í Andesfjøllum. Tá ið kokain er vunnið burtur úr kokabløðnum, verður tað smuglað. Kokarunnurin trívst væl í fjalladølunum í Bolivia og er góð inntøkukelda hjá fólkinum, sum býr har. Myndugleikarnir hava roynt at steðga kokadyrkingini og boðið bóndunum pening fyri at leggja um til annan landbúnað, til dømis sukur, bananir og kakao. Hetta hevur ikki borið til, og koka er enn høvuðsgrøði í Bolivia.
Búskapur[rætta | rætta wikitekst]
Í 1883 misti Bolivia strandalendi sítt til Kili, tað var í kyrrahavskríggjunum; tí fer næstan allur útflutningur nú við bili ella toki ígjøgnum Kili og Peru. Stórt náttúrurtilfeingi er í Bolivia, til dømis silvur og tin, men við tað at landið hevur verið so avbyrgt, og at stjórnarskifti hevur verið í heilum, er Bolivia fátækt.
Í Bolivia er nógv tin, silvur, blýggj, sink og onnur steinsløg. Tinvinnan er týdningarmikil vinnuvegur, og hóast afturgongd er Bolivia enn ímillum tey fimm londini í heiminum, ið vinna mest tin. Túsundtals fólk arbeiða í námunum; arbeiðsumstøðurnar eru vánaligar, trygdin ring og lønin lág. Mangir námsmenn trúgva, at ein andi, nevndur El Tio, heldur til í námunum og leggja honum sigarettir sum offurgávu fyri tinið.
Fólkið[rætta | rætta wikitekst]
Eini 70 % av fólkinum eru aymaráindiánar og quechuaindiánar, sum búgva á vindbarda háslættanum, nevndur altiplano. Teir eiga ikki meiri jørð, enn at teir so dánt fáa dyrkað so mikið, at teir breyðføða seg og síni. Kalt er á hálendinum í Bolivia. Jørðin er kørg, og nógvastaðni eru epli einasta grøði, ið veksur.
Aymaráindiánar hava tronglig kor, og arbeiðsdagurin er strevin, hvørki ravmagn ella vatn er lagt inn í húsini. Flestu fólk eru fátækir bøndur, sum dyrka epli, mais og bygg og hava nakrar kýr, seyðir, lamur og høsn. Úr lamuullini virka teir heit klæði, og lamutøðini verða nýtt til brenni. Aymarákonurnar og genturnar ganga undir myrkagrønum, svørtum ella brúnum hatti. Mangir aymaráindiánar ganga í plastskóm, nevndir ojotas.
Átrúnaður[rætta | rætta wikitekst]
Hóast Bolivia er katólskt land, eru gamlir átrúnaðarsiðir ikki heilt gloymdir. Í Titicacavatni er oyggin Isla la Sol (føroyskt; sóloy), og gomul trúgv er, at har varð sólin borin í heim. Tónleikur eigur stóran leiklut á stevnum og høgtíðum í Bolivia; spælt verður á panfloytu, trummu og messingljóðføri. Vanligar panfloytur verða gjørdar úr sevi.


text:
9. PARTUR
Hvussu kann tín familja verða lukkulig?
1. Hví er hjúnabandið týðandi, um familjan skal vera lukkulig?
Tey góðu tíðindini koma frá Jehova, hinum lukkuliga Gudi, sum vil, at allar familjur skulu vera lukkuligar. (1 Timoteus 1:11) Hann stovnaði hjúnabandið. Hjúnabandið er týðandi, um familjan skal vera lukkulig, tí tað fær foreldur og børn at kenna seg trygg og glað. Kristin mugu virða lógirnar um skráseting av hjúnabandi, sum eru í landinum, tey búgva í. — Les Lukas 2:1, 4, 5.
Hvussu metir Gud hjúnabandið? Hann vil, at tað skal vera eitt varandi band millum ein mann og eina kvinnu. Jehova vil, at maður og kona skulu vera hvør øðrum trúgv. (Hebrearabrævið 13:4) Hann hatar hjúnaskilnað. (Malakias 2:16) Men hann loyvir kristnum at skiljast og gifta seg aftur, um hjúnafelagin hevur verið ótrúgvur. — Les Matteus 19:3-6, 9.
2. Hvussu eiga maður og kona at fara við hvør øðrum?
Jehova skapti menn og kvinnur, so tey kundu stuðla hvør øðrum í hjúnalagnum. (1 Mósebók 2:18) Sum familjuhøvur hevur maðurin ábyrgdina av at syrgja fyri tí materiella tørvinum hjá familjuni og at læra hana um Gud. Hann skal vísa konu síni ósjálvsøknan kærleika. Maður og kona eiga at elska og virða hvør annan. Av tí at bæði menn og konur eru ófullkomin, er tað sera týðandi, at tey læra at fyrigeva hvør øðrum, tí tað hjálpir teimum at vera lukkulig í hjúnalagnum. — Les Efesusbrævið 4:31, 32; 5:22-25, 33; 1 Pætur 3:7.
3. Skalt tú rýma úr einum ólukkuligum hjúnalagi?
Hava tit trupulleikar í hjúnalagnum, eiga tit bæði at gera tykkara til at vera góð við hvørt annað. (1 Korintbræv 13:4, 5) Guds orð mælir ikki til sundurlesing fyri at loysa vanligar trupulleikar í hjúnalagnum. — Les 1 Korintbræv 7:10-13.
4. Børn, hvat ynskir Gud fyri tykkum?
Jehova vil, at tit skulu vera lukkulig. Hann gevur tykkum tey bestu ráðini um, hvussu tit kunnu gleðast um tykkara barndóm og ungdóm. Hann vil, at vísdómurin og royndirnar hjá tykkara foreldrum skulu gagna tykkum. (Kolossebrævið 3:20) Jehova vil eisini, at tit skulu uppliva gleðina, tað hevur við sær, at gera vilja Skaparans og fylgja soni hansara. — Les Prædikaran 11:9–12:1; Matteus 19:13-15; 21:15, 16.
5. Foreldur, hvussu kunnu tykkara børn verða lukkulig?
Tit mugu sjálvsagt syrgja fyri at geva tykkara børnum mat, klæði og eitt stað at búgva. (1 Timoteus 5:8) Men skulu tey verða lukkulig, mugu tit eisini læra tey at elska Gud og akta hann. (Efesusbrævið 6:4) Eru tit ein fyrimynd og vísa, at tit elska Gud, kann tað hava stóra ávirkan á tykkara børn. Um tit grunda tykkara undirvísing á Guds orð, verða tankarnir hjá teimum ávirkaðir á góðan hátt. — Les 5 Mósebók 6:4-7; Orðtøkini 22:6.
Tað er gott fyri børnini, at tit tilstuðla og rósa teimum. Tey hava eisini brúk fyri rættleiðing, sum verjir tey ímóti atburði, ið kundi gjørt tey ólukkulig. (Orðtøkini 22:15) Tó má rættleiðingin ongantíð vera hørð ella hjartaleys. — Les Kolossebrævið 3:21.
Jehova vitni hava givið fleiri bøkur út, sum serliga eru skrivaðar fyri at hjálpa foreldrum og børnum. Hesar bøkurnar eru grundaðar á Bíbliuna. — Les Sálm 19:8, 12.
LÆR MEIRA
Leitið tykkum ráð hjá Gudi fyri at fáa eitt lukkuligt hjúnalag
Tveir einfaldir spurningar kunnu hjálpa tær at fáa eitt betri hjúnalag.
Hvussu tit kunnu loysa trupulleikar
Rætti hugburðurin kann gera munin millum eitt sterkt og lukkuligt hjúnalag, og eitt sum er veikt og ólukkuligt.
Hvussu fáa vit eitt eydnuríkt familjulív?
Kærleikin, Jesus vísti, er ein fyrimynd, sum menn, konur, foreldur og børn kunnu taka eftir. Hvat kunnu vit læra av Jesusi?


text:
Knópsvanur
Knópsvanur ella Knubbsvanur (frøðiheiti - Cygnus olor) er bjartari hvítur enn sangsvanurin. Nevið er fagurt reytt við einum svørtum runni niðan á pannuna. Tá ið hann svimur, ber hann hálsin í vøkrum bugi og veingirnar høgt lyftar upp frá bakinum. Villur knubbsvanur eigur sjaldan norðarlaga í Evropa, men tamur livir hann víða hvar á tjørnum og vøtnum, reiðrast og fær ungar og rýmir ikki burtur um veturin. Fyri fólki hevur hann ongan ótta, kemur teimum heilt nær. Men ikki vil hann verða tikin, fríur vil hann liva. Hann er eisini førdur til Føroyar, og hevur her livað væl og fingið ungar. Og ikki er hann illførur sum sangsvanurin.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
DANSIBANDSFESTIVALURIN Í VÁGI 800,00 kr
VIKUSKIFTISPASS 800 KR.
(Gevur atgongd til dans fríggjakvøld og leygarkvøld, brunsh og grillkvøld leygardag, dansiundirvísing, gongutúrar tórsdag og leygardag)
Dansibandsfestivalurin bjóðar øllum dansi-áhugaðum føroyingum til Vágs í døgunum 5. og 6. mai 2017. Á breddanum er m.a. góður norðurlendskur og føroyskur dansibands-tónleikur kryddaður við góðum mati, góðum undirhaldi og hugna – og ikki minst við stórum gestablídni.
Longu nú kunnu pláss bíleggjast at nýggja kampingplássinum, Kamping Vágseið, við Vatnið í Vági. Eisini ber til at gista í nýggju smáttunum við Laksá.
Á skránni
Skráin er spennandi og fevnir um dans, dansifrálæru, morgunmat og grillkvøld, útferðir í fjøru og haga og mangt annað. Við góðum føroyskum og norðurlendskum dansibandsorkestrum fríggjakvøld og leygarkvøld.
Vágur slær hurðarnar upp og bjóðar fólki vælkomnum.
Matstovurnar bjóða góðan mat. Handlar taka væl ímóti við góðum summartilboðum.
Er hugurin til náttúruna, so bjóðar Kunningarstovan upplivingar til gongu í bý, haga og fjøru. Skal meiri ferð á, so far við ein rennitúr kring fjørðin. Ert tú meira til sjógvin, so far ein túr við Actionboats á fjørðinum ella vestanfyri Suðuroynni.
Umframt góðan dans, so verður eisini dansi-undirvísing. Maturin verður forkunnugur, hugnin verður í hásæti, og gestablídni í Vági er heimskent.
Vikuskifti 5. og 6. mai 2017 er Dansibandsfestivalur í Vági.


text:
Marshallhjálpin
Marshallhjálpin (alment heiti: European Recovery Program, stytt ERP) var ein amerikansk hjálparætlan fyri Evropa, ið varð sett í verk aftaná Seinna heimsbardaga. Ætlanin var uppkallað eftir amerikanska uttanríkisráðharranum George Marshall, og var í stóran mun gjørt av embætismonnum í amerikanska uttanríkismálaráðnum, serliga William L. Clayton og George F. Kennan.
Marshallhjálpin[rætta | rætta wikitekst]
Marshallhjálpin var uppfylging til sonevndu Truman-doktrinina við hjálp av búskaparligum amboðum. Politikararnir í USA høvdu eftir seinna heimsbardaga ta fatan, at búskaparligar kreppur fóru at leiða til kommunismu. Eitt sterkt, savnað og enduruppbygt Vesturevropa hevði afturímóti verðið ein hernaðarlig mótvekt móti Sovjetsamveldinum, og vildi vikna ávirkanina hjá kommunistaflokkunum í einstøku londunum. Harafturat var tankin, at USA við at veita Marshallhjálpina sjálvt kundi sleppa undan búskaparkreppu, av tí at USA var so heft at samhandli við teirra evropeisku samhandilslondum.
Evropa hevði stórar búskaparligar trupulleikar eftir kríggið, tí bæði framleiðsla og handil lógu í oyði. Og á vári 1947 var greitt, at vesturevropeisku londini skjótt fóru at mangla dollarar í sínum gjaldoyragoymslum.
Tessvegna bjóðaði amerikanski uttanríkisráðharrin George Marshall í 1947 teimum evropeisku londunum búskaparliga hjálp til enduruppbygging eftir kríggið. Afturfyri Marshallhjálpina skuldu móttakaralondini av Marshallhjálp savna seg í búskaparligum samstarvi nevnt OEEC, Organisation for European Economic Co-operation, í 1948. Sum liður í trupulleikunum við býtinum av Týsklandi fingu Sovjetsamveldið og eysturevropeisku londini eisini boðið Marshallhjálp, men takkaðu nei av ótta fyri at ávirkanin hjá USA fór at verða ov stór í einstøku londunum. OEEC- samstarvið var í 1961 víðkað til eisini at fevna um ikki-evropeisk lond, og fekk tá navnið OECD, Organisation for Economic Co-operation and Development.
I talvuni niðanfyri sæst, hvussu nógv einstøku londini fingu í Marshallhjálp:
Sí eisini[rætta | rætta wikitekst]
- Føroya Realkreditstovnur (Realurin) var stovnaður við fígging frá Marshallhjálpini
Keldur[rætta | rætta wikitekst]
Danmarks Nationalbank: Marshall-hjælpen og Den Europæiske Betalingsunion (PDF), Keypmannahavn 1999. ISBN 87-87251-18-3.


text:
Benadikt XVI
Bænadikt 16. pávi varð føddur Joseph Alois Ratzinger hin 16. apríl 1927 í býnum Marktl am Inn í Týsklandi. 86 ára gamli Ratzinger er konservativur, trúgvur móti lærusetninginum og berjist hart móti liberaliseringum í rómversku-katólsku kirkjuni. Hann var erkibispur í München, áðrenn hann gjørdist leiðari í deildini hjá Vatikaninum fyri spurningar um lærusetningin. Hesa støðuna brúkti hann millum annað til at berja niður suðuramerikonsku frælsisteologina, sum var ávirkað av marxismu. Ratzinger er kendur fyri at hava verið høgra hond hjá Jóannesi Páll 2. páva.
Tann 85 ára gamli pávin Bænadikt 16. almannakunngjørdi 11. februar 2013, at hann fór frá sínum embæti, sum tann fyrsti pávin síðani Grækaris 12. í 1415. Orsøkin er, at pávin ikki longur metur seg hava heilsu til at halda fram. Eftir maður hjá honum gjørdist Frans pávi.


text:
Kirkjubøkur
Ein kirkjubók ella ministerialbók inniheldur upplýsingar um tær kirkjuligu hendingarnar í einum prestagjaldi – upplýsingar um føðing/dóp, konfirmatión, vígslu og deyða/jarðarferð.
Elstu ásetingarnar fyri Føroyar, um at prestar skulu føra kirkjubók, eru í § 2-8-7 í norsku lóg hjá Christian V frá 1687. Elsta kirkjubókin í Føroyum er fyri Eysturoyar prestagjald, og hon er eisini frá 1687. Um hetta er av tilvild ella ikki, vita vit ikki, men í øllum førum komu kirkjubøkur fyri hini prestagjøldini nógv seinni - Sandoy 1719, Suðuroy 1745, Suðurstreymoy 1757, Norðoyggjar 1760, Vágoy 1797 og Norðstreymoy 1816.
Til 1913 vóru Føroyar býttar upp í 7 prestagjøld:
1) Norðoya Prestagjald
2) Eysturoya Prestagjald
3) Norðurstreymoyar Prestagjald
4) Suðurstreymoyar Prestagjald
5) Vága Prestagjald
6) Sandoyar Prestagjald
7) Suðuroyar Prestagjald
Í dag eru 14 prestagjøld í Føroyum við 60 kirkjum og 60 kirkjuráðum.[1]
Eldru kirkjubøkurnar[rætta | rætta wikitekst]
Elstu kirkjubøkurnar eru ikki skipaðar einsháttað. Summir prestar førdu kirkjubókina kronologiskt, og aðrir býttu bókina upp eftir kirkjuligum hendingum. Ymiskt er eisini hvussu nógv stendur í bókunum. Summir prestar skrivaðu eisini m.a. trúloving, kirkjugangskonur og skriftarmál í kirkjubókina. Í 1814 komu nýggjar reglur fyri kirkjubóksføring, men hesar reglur vórðu ikki allar fylgdar í Føroyum og síggjast ikki aftur fyrr enn í 1816.
Nýggju bøkurnar eru forprentaðar og hava eina fasta raðfylgju:
1) Fødd dreingjabørn
2) Fødd gentubørn
3) Konfirmeraðir dreingir
4) Konfirmeraðar gentur
5) Vígd
6) Deyðir menn
7) Deyðar kvinnur
Í kirkjubókunum var nú eisini pláss sett av til "tilgangsliste" og "afgangsliste" og "jævnførelsesregister". "Til- og afgangsliste" er yvirlit yvir tey, sum fluttu úr og í prestagjaldið, og "jævnførelsesregister" er navnaskrá, sum vísir til, hvar persónarnir eru skrásettir í kirkjubókini. Allir prestar hava tó ikki dagført hesar teigar eins væl.
Í 1814 kom eisini krav um, at kirkjubøkurnar skuldu førast í tveimum eintøkum - ein høvuðsministrerialbók, sum presturin skuldi føra og ein kontra- ella duplikatministerialbók, sum deknurin skuldi føra. Við tí grundgeving, at deknarnir flestu staðni í Føroyum dugdu so illa at skriva og annars fingu lítla og onga samsýning fyri arbeiðið sítt, vórðu hesi boðini bert fylgd í Tórshavn. Í 1844 fóru tó øll prestagjøld í Føroyum at føra kontraministrerialbøkur.
Nýggjaru kirkjubøkurnar[rætta | rætta wikitekst]
1. januar í 1893 vórðu kirkjubøkurnar í øllum prestagjøldum býttar um við nýggjar. Tær innhalda fleiri upplýsingar enn tær gomlu. Tá kom t.d. krav um, at starv og føðistaður hjá deyðum skuldi førast í kirkjubókina. Eisini vórðu kirkjubøkurnar tá býttar í tvey, soleiðis at ein bók er fyri føðingar og ein fyri konfirmerað, vígd og deyð.


text:
Bjarnoyggin
Bjarnoyggin er syðsta oyggin í oyggjabólkinum Svalbarð. Bjarnoyggin varð funnin av hálendsku slóðarunum Willem Barents og Jacob van Heemskerk tann 10. juni 1596. Navnið kemst av, at bjørn varð sædd svimjandi nærhendis, tá oyggin varð funnin. Oyggin var óheft land, sokallað terra nullis til Svalbarðs sáttmálin í 1920 legði oynna undir norsk fullveldi. Bjarnoyggin, sum er millum norska meginlandið og Spitsbergen, er friðað burtursæð frá einum parti, sum hýsir einari veðurstøð. Endamálið við at friða umhvørvið á oynni er at varðveita sjófuglin og vistfrøðina sum heild.


text:
Lady Gaga
Stefani Joanne Angelina Germanotta (Lady Gaga) (fødd 28. mars 1986 í New York City, New York) er ein amerikanskur popp-sangari. Stefani Joanne, betri kend sum Lady Gaga, er blivin kosin til at vera tann kvinnuligi sangarin, ið hevur fingið mest pengar í 2011 [1]. Gaga er endað frammanfyri Taylor Swift, Katy Perry, Beyoncé og Rihanna. Seldar fløgur, kunngjørdar avtalur og 7,5 milliónir krónur í miðal fyri hvørja framførslu hevur givið tað úrslit, at Gaga fekk 515 milliónir í tíðarskeiðinum frá mai 2010 til mai 2011.


text:
Kappróður
At rógva kapp er elligomul ítróttagrein. Frá gamlari tíð hevur verið vanligt, at bátar hava róð kapp, eitt nú á grindaferð ella aftur av útróðri. Tað hevur tó ikki verið undir skipaðum viðurskiftum, men meira tilvildarliga, tá tað bar so á, at bátar fóru somu leið samstundis.
Seinni, serliga eftir at føroyski róðrarbáturin hevði mist sín týdning sum álitið í útróðri, varð farið undir at skipa fyri kappróðri á Ólavsøku og til aðrar stevnur. Fyrstu árini var tað mest við teimum bátum, ið vóru til taks, men seinnu árini hava menn latið smíðað bátar til kappróður. Kendastu bátasmiðirnir á hesum øki eru Niklas í Koltri og seinni Sámal Hansen.
Kappingarnar verða nú skipaðar undir Róðrarsambandi Føroya, RSF, sum er eitt av sersambondunum í Ítróttasambandi Føroya, ÍSF.
Tá róð verður, eru nógvar serstakar orðingar, ið verða nýttar. Til dømis tá tann, ið rør, ikki fær árina niðurí, ella at árin gleppur burtur úr sjónum. Hetta verður á føroyskum rópt: "at fara ov stutt niður í búkin".
Nevnast kunnu tey ensku og donsku heitini, sum eru ávikavist: "to catch a crab" og "at fange en ugle".
Slóðir úteftir[rætta | rætta wikitekst]
Greinir[rætta | rætta wikitekst]
- Færøsk rosport. Í: Morten Larsen: Roning. Mellemgaard 2007.


text:
Tróndur Arge 09.01.2017 (19:15)
Skúli og ítróttur mugu spæla saman
Pál Vitalis Joensen bleiv studentur í 2012, eftir at hava lokið prógv á studentaskúlanum í Hovi. Talan var um serliga skúlagongd, sum vardi yvir fýra ár, heldur enn tey vanligu trý. Hann er sannførdur um, at skúli og ítróttur kunnu ganga hond í hond.
Keyp Sosialin á netinum við at trýsta HER
Tá tú venur á heimselitustigi, so verður tú við vanligari skúlagongd antin noyddur at fara tíðliga upp, ella venja seint á kvøldi. Tað slapp Pál Vitalis Joensen undan við síni skúlagongd, tí hon bleiv tillagað venjingini.
- Eg var lutfalsliga gamal, tá eg fekk mítt studentaprógv, tí tað tók eitt ár longi enn hjá hinum, men tað gav tað mær góðar møguleikar. Eg havi havt ágóðan av tí, sigur Pál Vitalis Joensen, sum hevur øll árini í studentarskúlanum vant á elitustigi.
Tað eru tekin um, at føroyska skúlaverkið er sinnað at spæla við á ávísum økjum. Millum annað hevur Kommunuskúlin í Havn roynt seg við fótbóltsflokki. Vágbingurin er takksamur fyri hjálpina og vælvildina, hann fekk frá lærarum og skúlastjóra í Hovi. Eitt nú bleiv skemaðið lagt soleiðis, at hann bara hevði tímar mitt á degnum. Tað heldur hann er ein fyrimunur, men ásannar at tað er ikki vist, at øll eru eins heppin og hann.
- Fólk hava av sínum eintingum hjálpt mær, meðan onnur møguliga ikki hava tað eins lætt. Skúlin í Hovi er lítil og onknuntíð hava tey hugt millum fingarnar, tá eg møguliga havi verið nógv vekk. Tað er ein møguleiki eg haldi at vit skulu hava í Føroyum. Høvdu vit kunna lagt tað í fasta legu, so hevði tað givið ein stóran fyrimun fyri føroysk ítróttarfólk, heldur Pál Vitalis Joensen fyri.
Hann leggur dent á, at vit mugu tora at halda tað er í ordan, at ítróttarfólk fáa sersømdir, so tey kunnu røkka langt í ítrótti.
- Fyri tíggju árum síðani høvdu fólk sikkurt hildið, at tað er løgið, men í dag hugsa vit øðrvísi, sigur Pál og vísir til Team Danmark.
Hann vísir eisini á menn sum Óla Mortensen og Alva Hjem, sum í dag eru elitusvimjarar og undir útbúgving í Danmark.
(Brot út grein, sum er í Sosialinum í dag)


text:
Orð: Petur Jacob Sigvardsen
Viðmerking: Yrktur 22. juni 2007.
Brátt náttin hin langa er liðin,
úr eystri skjótt sólin er stigin,
tí eru ei stundir at sova,
men vakna og Harranum lova.
Vit myrkursins verk skulu vraka
og reinlynt í ljósinum vaka.
Tann frelsa – í trúnni vit bera,
nú okkum nógv nærri man vera.
Í herklæði Guds okkum latið,
so ovát og svirr missa sætið,
lat øvund og stríð burtur fara,
øll íklæðist frelsaran kæra.
Lat siðloysi, øvund ei valda,
men høvisk fram leiðina halda.
Um trongdir oss tyngja á vegi,
skjótt lýsa tó skal fyri degi.
Hjálp, Harri, nú dagarnir líða,
til tú manst úr dýrdini stíga
í trúnni og treysti at mennast,
so tú tá við okkum kanst kennast.


text:
Orð: Petur Jacob Sigvardsen
Viðmerking: Yrktur á tjúgunda 2010.
Við Jerikovegin ein biddari sat,
ið eisini blindur var vorðin.
Har helt hann seg sita og bidda um mat
til eitt sinn, hann burtur varð borin.
Men mannfjøld so mikil ein dag kom framvið.
Hann spurdi, hvør var í tí skara?
Tey hóttandi róptu: “Tú biddari, tig!
nú Jesus fram við tær skal fara!”
“Miskunna mær, Jesus, tó biddarin bað!”
– tann bøn mundi Jesusi náa!
“Hvat skal eg her fyri teg gera í dag?”
“Eg sjón mína aftur vil fáa.”
“Tú sjón hevur fingið! var frelsarans svar,
“og trúgv tín hon frelst teg nú hevur!”
Tann blindi, sum áður í myrkrinum var,
sá máttin, ið trúgvin oss gevur.
Hann prísaði Guði og syngjandi fór
í frelsarans fylgi so fegin.
Tá fólk hetta sóu, var frøin víst stór,
av vørrunum ljómaði gleðin.
Í dag kemur Jesus á okkara veg
og spyr, hvørja hjálp hann kann veita,
hann, sum alla synd hevur tikið á seg,
– hvat enn hon at navni man eita.
Lat upp fyri honum og sig honum alt,
ið tyngir títt sinn og títt hjarta,
tá frið hann tær gevur, og sanna tú skalt,
at horvið er myrkrið hitt svarta.
Tá náðisól hansara lýsir tær leið
til Golgata krossin at flýggja,
og Jesus, tín frelsari, svíkur teg ei
á ferð til Jerúsalem nýggja.


text:
SS Westerbeek
Westerbeek var ein hollendskur eysturindiafari, sum 2. september 1742 á veg til Hollands kom í tætta toku í Atlantshavinum og fór av kós. Westerbeek sigldi á land sunnan fyri Lopranseiðið, Suðuroy. Tað var tá í tíðini neyðugt at síggja sólina ella stjørnurnar fyri at kunna staðfesta hvussu norðaliga ella sunnaliga ein var staddur, men Westerbeek sá ikki sólina í 11 dagar, og tí visti skiparin ikki hvar hann var staddur, tá teir sigldu á land. Skipið gjørdist vrak. Hetta var 6. ferðin hjá Westerbeek til Eysturindia.
Westerbeek var 650 tons til støddar og bygt í 1722 í Hollandi. Tað var 145 føtir langt og hevði tvey dekk.
Á hesari ferðini heim var skiparin Hermanus Schutten. Í lastini var vanliga te, kaffi, pipar og onnur kryddaríir. Ferðin til Eysturindia kundi taka upp til eitt heilt ár, og skipini vóru ofta fleiri ár burturi, áðrenn tey komu heim aftur.
Tann 2. september 1742 um hálvgum ellivu tíðina á kvøldi siglir Westerbeek á land sunnan fyri Lopranseiðið og søkkur millum 4 sker og land. 10 av manningini komu ikki úr koyggjuni, av tí at teir vóru so sjúkir, tríggir vóru deyðir á ferðini og jarðaðir í sjónum. 81 av manningini bjargaðu sær í land á undurfullan hátt, men ein av teimum fall í berginum og doyði, sostatt komu 80 livandi frá vanlukkuni. Teir 80 vórðu fluttir til Havnar í smábátum, og tað tók fleiri dagar. Í Skúvoy vórðu teir illa móttiknir og sendir avstað til Sands, har teir vórðu væl móttiknir. Úr Skálavík heldur leiðin til Kirkjubøar, men har var sum í Skúvoy, teir vórðu settir í bátarnar kaldir og svangir og førdir til Havnar uttan at fáa vátt ella turt.
Í Havn lógu tvey skip klár at fara til Danmarkar, og ætlanin var at øll manningin skuldi fara við hesum skipum av landinum, men skipararnir noktaðu at taka so nógvar sjómenn umborð, men 10 sluppu avstað, meðan hinir 70 vóru eftir í Føroyum allan veturin.
Nógvar søgur hava gingið á mannamunni um hesar menn, at teir fingu børn í Føroyum, og at nakrir av teimum vóru eftir í Føroyum, men her eru eingi prógv. Tó stendur fast, at ein av manningini Joseph Gervording var eftir og giftist við fútadóttrini Marionnu, hesin Gervording fekk trý børn í Føroyum, men eingin av hesum fingu børn. Síðan er tað ein gift kona sum tænir í Lamba, hon fær tvillingar við einum av manningini, men tey doyggja øll trý í skalvalopinum norðuri í Gerðum í Klaksvík í 1745.
Og at enda er tað ein genta í Vágum, sum fær eina gentu við Berent Schouten, timburmanni á Westerbeek. Henda dótturin fær navnið Sunneva Berntsdatter, og eftir hana eru nógvir eftirkomarar, og teir eru teir einastu skrásettu eftirkomararnir í Føroyum frá Westerbeek.
Myndasavn[rætta | rætta wikitekst]
-
Sunnan fyri Lopranseiðið
-
-
Bøkur[rætta | rætta wikitekst]
- Mathias Lassen: Westerbeek ISBN 978-99918-3-256-2, Forlagið Undir Rókunum, 2008. 288 s.


text:
Albania
Albania (albanskt: Republika e Shqipërisë) ella Lýðveldið Albania er eitt lýðveldi í Suðurevropa. Høvuðsstaður er Tirana, og londinum hevur umleið 2,8 millionar íbúgvar. Albania hevur mark við 4 lond: Í norðri hevur Albania mark við Montenegro, í eystri við Kosovo og Makedónia, og í suðri við Grikkaland. Høvuðsmálið er albanskt. Stórur partur av Albania er fjallalendi.
Innihaldsyvirlit
Søga[rætta | rætta wikitekst]
Í øldir stóð landið undir Osmannaríkinum, og tá ið turkar fóru haðan í 1913, var Albania illa fyri á øllum økjum; har vóru hvørki vegir ella jarnbreytir, og ídnaður var eingin. Næstan alla 20. øld hevur Albania verið fasistisk kongsveldi og kommunistisk einaræðisland. Í 1991 vóru fræls val. Albanar stríðast nú við at umskipa búskapin og menna landið.
Frá 1944 til 1985 stýrdi kommunistiski einaræðisharrin, Enver Hoxha (16. oktober 1908 – 11. apríl 1985), Albania. Meðan hann stýrdi, varð landið fullkomiliga avbyrgt frá hinum londunum í Evropa. Markið til gamla Jugoslavia og Grikkalands varð stongt, og eisini varð alt samband við Italia bannað. Eftir 1960 hevði Albania bara handilssamband við Kina, og allur flutningur skuldi bara fara um teir báðar havnabýirnar Durres og Vlore. Kommunistarnir mentu stálídnaðin, men lótu landbúnaðin liggja á láni og gjørdu annars einki at menna landið.
Fólkið[rætta | rætta wikitekst]
Ættin ella húskið hava nógv at týða í Albania, og bara fá ár eru síðan, at myndugleikarnir eggjaðu hjúnum at eiga mong børn. Frá barnsbeini verða albanar lærdir at verða orðhaldnir, á albanskum "besa". Stendur maður ikki við sítt orð, til dømis í einari handilsavtalu, er tað stór skomm.
Búskapur[rætta | rætta wikitekst]
Albania er ímillum allar fátækastu lond í Evropa. Lítið arbeiði er í Albania, og lønin er lág. Um triðingurin av fólkinum arbeiðir í landbúnaðinum, hin triðingurin arbeiðir í ídnaðinum og tænastuvinnuni. Seinastu árini eru mangir albanar farnir til Grikkalands og Italia at arbeiða.
Landafrøði[rætta | rætta wikitekst]
Meginparturin av landinum er fjallalandi og einans nýtiligt sum geitar- ella seyðabeiti.
Landslutir[rætta | rætta wikitekst]
Sí eisini[rætta | rætta wikitekst]
- Tirana
- Evropa
- National Tourism Organization Albania's official website for travel & tourism information.


text:
5. PARTUR
Varðveitið eitt gott samband við tykkara skyldfólk
’Latið tykkum í góðsku, eyðmjúkleika, spakføri og langmóð.’ — Kolossebrævið 3:12
Við hjúnabandinum verður ein nýggj familja til. Hóast tú altíð fert at elska og virða foreldur tíni, er hjúnafelagi tín nú tann persónurin á jørðini, sum hevur størstan týdning í tínum lívi. Hetta kann vera ringt hjá summum skyldfólkum at venja seg við. Men bíbilskar meginreglur kunnu hjálpa tykkum at finna eina javnvág, so tit kunnu varðveita eitt gott samband við tykkara skyldfólk, samstundis sum tit gera tykkara ítasta fyri at styrkja tykkara egnu nýggju familju.
1 VARÐVEITIÐ RØTTU ÁSKOÐANINA Á TYKKARA FORELDUR
BÍBLIAN SIGUR: „Ær faðir tín og móður tína.“ (Efesusbrævið 6:2) Uttan mun til hvussu gamal tú ert, mást tú altíð æra og virða tíni foreldur. Men minst til, at hjúnafelagi tín eisini má hugsa um síni foreldur. Kenn teg ikki hóttan av sambandinum, hann ella hon hevur við tey, tí „kærleikin ber ikki øvund“. — 1 Korintbræv 13:4; Galatiabrævið 5:26.
ROYN HETTA:
Nýt ikki orðingar sum „familjan hjá tær finst altíð at mær“, ella „mamma tín heldur ongantíð, at tað, eg geri, er nóg gott“
Royn at seta teg inn í støðuna hjá hjúnafelaganum
2 SETIÐ MØRK, TÁ IÐ TAÐ ER NEYÐUGT
BÍBLIAN SIGUR: ’Maðurin fer frá faðir og móður og heldur seg til konu sína, og tey bæði verða eitt hold.’ (1 Mósebók 2:24) Hóast tú ert blivin giftur, halda foreldur tíni kanska, at tey enn hava ábyrgd av tær, og tey hava kanska hug at blanda seg meira upp í tykkara hjúnaband, enn tey eiga.
Tú og hjúnafelagin mugu koma ásamt um, hvørji mørk tit vilja seta teimum, og síðani siga tað vinaliga við tey. Tit kunnu siga tað opið og ærliga uttan at vera ófólkalig. (Orðtøkini 15:1) Eyðmjúkleiki, mildleiki og tol kunnu hjálpa tykkum at fáa eitt gott samband við tykkara skyldfólk, so tit ’umbera hvørt annað í kærleika’. — Efesusbrævið 4:2.
ROYN HETTA:
Heldur tú, at skyldfólk blanda seg ov nógv upp í tykkara lív, kanst tú finna eina løtu at tosa við hjúnafelaga tín um tað í friði og náðum
Komið ásamt um, hvussu tit skulu loysa málið


text:
Orð og lag: John Willard Peterson
Týtt: Árni Jacobsen
Upprunaheiti: Spend a little time with Jesus in prayer
1. Tá títt hjarta sorg man bera,
sum títt sinni tungt kann gera,
og tú spardur her vilt verða:
Legg tað fyri Harran Jesus í bøn!
Niðurlag: Legg tað fyri Harran Jesus í bøn,
troyst og sálarstyrki verða skal tín løn.
Fylgi sítt hann altíð trúgvur røktar,
allan tørv hjá seyði sínum nøktar,
legg tað fyri Harran Jesus í bøn!
2. Tá ið lívsins stormar leika,
sál tín kennir seg so veika,
eftir friði tú manst reika:
Legg tað fyri Harran Jesus í bøn!
3. Tá ið stúran tyngir sinnið,
tá eg ongan lætta finni,
og ei kennist nakar linni:
Legg tað fyri Harran Jesus í bøn!


text:
Tikari
Tikari, (latín Panthera tigris) er eitt stórt rándýr av kattarætt. 6 undirsløg finnast í dag:
- Bengalskur tikari (Panthera tigris tigris)
- Indokinesiskur tikari (Panthera tigris corbetti)
- Malaysiskur tikari (Panthera tigris jacksoni)
- Siberiskur tikari (Panthera tigris altaica)
- Suðurkinesiskur tikari (Panthera tigris amoyensis)
- Sumatratikari (Panthera tigris sumatrae)
Harumframt funnust 3 onnur undirsløg ið doyðu út seinastu 100 árini:
- Bali-tikari (Panthera tigris balica)
- Java-tikari (Panthera tigris sondaica)
- Kaspiskur tikari (Panthera tigris virgata)
Tikarin er eitt hótt djóraslag. Færri enn 10.000 tikarar liva nú í villini náttúru í Asia, serliga í India, Kina, Indonesia og Siberia. Tann villi tikarin er í vanda fyri at verða týndur, ikki minst tí veiðitjóvar drepa djórið fyri at selja tað ólógliga, serliga í Kina, sum er heimsins størsti keypari av friðaðum djórasløgum. Fyri nøkrum árum síðani setti kinverska stjórnin tiltøk í verk fyri at bjarga tikaranum undan týning, men nógv bendir á, at lógin um forboð ímóti handli við tikarum, ikki verður hildin.


text:
Orð: Fanny Crosby
Lag: Ira David Sankey
Týtt: Hákun Djurhuus
Upprunaheiti: Rest in the Lord
1. Lít teg á Gud, tú sum mangt tungt mást bera,
hygg upp til hann, hann javna skal tín veg,
lít teg á Gud, hans orð í ævir verða,
til hann ber alt, sum tyngir, særir teg.
2. Lít teg á Gud og sig frá sorgum tínum,
hans stóri kærleiki ei broytast kann,
hann fer ei frá tær, hjálpir børnum sínum,
lít teg á Gud, tær hvílu gevur hann.
3. Lít teg á Gud, og tá alt stríð er endað,
og hvør ein ódn og vandi burtur er,
tá skalt tú glaður í Guds ríki lenda,
og tú skalt skoða tað, tú trúði her.


text:
29. Nov 2016
Sunnudagin 4. desembur kl.14:00 lata dyrnar upp í Álastovur, har jólahald fyri barnafamiljur verður. Jólatræið verður pyntað og dansað verður, og jólamaðurin vitjar við onkrum góðum í posanum til børnini.Henda dag verður eisini høvið til at gera upptøkur av jólaheilsum, sum verða senda KVF,...
29. Nov 2016
Sunnudagin 11. desember kl. 14.00 verður føroysk jólagudstænasta í Klosterkirkjuni.Tað verður Lisbeth S. Michelsen, ið verður prestur og organistur til gudstænastuna verður Jóannes Nolsøe. Eftir gudstænastuna bjóðar Føroyingafelagið í Aalborg til drekkamun í Folkekirkenshus, ið liggur á Gammel torv.Klosterkirkjan liggur á Klosterjordet 5, 9000 Aalborg....
21. Nov 2016
Enn er pláss til veitsluna, sum verður nú leygarkvøldið 26. novembur! Tískil hava okur valt at longt freistuna til á miðnátt mikudagin 23. novembur!Kostnaðurin fyri tiltakið er 250kr fyri limir, og 400kr fyri ikki-limir, har íroknað er limagjald fyri 2017. ELLLA, Sum eitt tilboð...
24. Okt 2016
Leygarkvøldið 26. novembur verður skipað fyri árligu Jólaveitsluni hjá Føroyingafelagnum í Aalborg. Aftur í ár verður veitslan hildin í hølinum á Thomas Boss Gade 12, dyrnar opnað kl. 18:30, har okur bjóða vælkomstsnaps, og farið verður til borðs kl.19:00. Matarskráin...


text:
Orð: J.P. Gregoriussen
Lag: Í Føroyum er hart um vetrartíð
1. So líður mót vári við vætu og sól,
kærkomin er tann varmin.
Tað tiðnar nu aftur, sum frysti um jól,
nú fjálgast um mannabarmin.
2. Jørðin kvaklast, og nálin sprettur,
og mannabarmurin flónar,
lívliga blóðið í æðrum sprettur,
eingin á pallinum dovnar.
3. Har reisist hvør á stinnan legg,
veturin um er lopin,
upp fara hurðar á víðan vegg,
heimurin stendur nú opin.
4. Bóndin hann breiðir sín víða favn,
Gud lati ei armarnar lúgvast!
Unglingar ferðast frá havn til havn,
skipini út skulu búgvast.
5. Skipini skulu í havið leggja
út á tann streymin stríða,
dugandi menn hvønn annan eggja,
eingin vil longstur bíða.
6. Sigla teir út, teir Føroya menn,
gullið av botninum draga,
men luft og hav vísa hvassar tenn,
ymist er ymsum lagað.
7. Sigla teir víða um Føroya hav
og royna við Íslands strendur,
fiskin teir veiða úr djúpum kav’,
har roynast fimar hendur.
8. Er ein bundin við havið við bond,
hugurin víða ferðast,
stundum í himli, stundum við lond,
og so um, hvat heima man gerast.
9. Heima strevast alt fólkið sum best,
sjálv mamman við barni á armi,
tó hon skuldi nú ikki orkað mest;
men lív birtir kærleiksvarmin.
Her er tað land, sum mær hóvar.Goym tekstin


text:
Barnarættindi
Í fleiri enn 24 londum verða børn undir 15 ára aldur brúkt sum hermegi hjá stjórnini og í uppreistri [3]. Kríggj rakar børn meinast.
Hvønn dag doyggja uml. 22 000 [4] børn um allan heimin. Flestu teirra kundu livað, um heilsuviðurskiftini høvdu verið betri.
UNICEF, barnagrunnur ST, heldur, at fleiri enn 100 milliónir børn halda til úti á gøtuni [5][6]. Mangt ger, at børn fara út á gøtuna, til dømis fátækt, harðskapur, svongd ella kynslig misnýtsla. Barnatalið økist, sum húski flyta av bygd og í bý.
ST-sáttmálin um barnarættindi[rætta | rætta wikitekst]
ST samtykti í 1959 Yvirlýsing um barnarættindi [7]. Í yvirlýsingini eru 10 greinir, ið skulu verja børn og tryggja teimum vælferð. Men ein yvirlýsing er ikki bindandi. Tí skeyt Pólland upp í 1979, altjóða barnaárið, at gerast skuldi ein altjóða sáttmáli um barnarættindi [8]. Lond, ið góðkenna ein altjóða sáttmála, binda seg samstundis at halda hann.
Á aðalfundi í ST 20. november í 1989 varð viðtikin altjóða sáttmáli um barnarættindi. Hann sigur m.a., at fólk undir 18 ára aldur er barn. Men undantøk eru. Í summum londum er lógaldurin lægri og barnaaldurin samsvarandi. Altjóða sáttmálin slóðar fyri tí, "ið gangnar barninum best". Húskið hevur størsta týdning í lívinum hjá barninum, og samfelagið hevur ábyrgd av, at altjóða sáttmálin um barnarættindi verður hildin.
Sáttmálin fekk gildi á heysti 1990, tá fleiri enn 20 lond høvdu staðfest hann. Føroya Løgting setti við kunngerð nr. 90 frá 7. oktober 1993 sáttmálan í gildi frá 11. mai 1993. Nú hava fleiri enn 140 lond [9] skrivað undir at halda tær 54 greinirnar í sáttmálanum.
Sáttmálin um barnarættindi hevur til endamáls at:
- Tryggja øll børn fyri órættvísi og útarming.
- Geva øllum børnum møguleikar at taka lut í avgerðum, ið ávirka lív teirra.
- Gera sítt til at skipa eitt rættvíst altjóðasamfelag, sum ikki bert børn, men øll mannaættin, hevur krav um.
Einføld útgáva[rætta | rætta wikitekst]
- 1. grein: Hvat er eitt barn. Allir persónar undir 18 ára aldur, ásetir landsins lóg ikki lægri lógaldur.
- 2. grein: Javnstøða og verja fyri mannamuni. Grundreglan um, at øll rættindi galda fyri øll børn uttan undantak. Tað er landsins skylda at verja børnini fyri øllum mannamuni.
- 3. grein: At tryggja áhugamálum barnanna. Tað er samfelagsins skylda at tryggja áhugamálum barnanna, tá avgerðir vera tiknar. Samfelagið hevur skyldu at gera serstakar reglur til verju fyri børnini.
- 4. grein: Útinning av endamálum sáttmálans. Samfelagið hevur skyldu at halda sáttmálan í orðum og verki.
- 5. grein: Leiðbeining av foreldrum. Foreldur eiga at verða leiðbeind soleiðis, at børnini búnast samsvarandi evnum og møguleikum teirra.
- 6. grein: Rætturin til lívið. Barnsins rættur til lívið og skylda samfelagsins at tryggja børnunum undankomu og menning.
- 7. grein: Navn og tjóðskapur. Børn hava rætt til navn og tjóðskap frá vøggustabbanum
- 8. grein: Verja av samleika. Skylda samfelagsins at verja og. um neyðugt, endurstovna barnsins grundleggjandi samleika (navn, tjóðskap og ættarbond).
- 9. grein: Verja foreldranna av barninum. Børn hava rætt at búgva hjá foreldrunum, uttan so at mett verður, at hetta samsvarar ikki tørvi barnanna. Børn hava rætt til samband við bæði foreldrini, hóast tey ikki búgva hjá teimum. Er tað av samfelagsávum, at barnið er tikið frá foreldrunum, hevur samfelagið skyldu at knýta sambandið aftur við foreldrini.
- 10. grein: At føra familjur saman. Børn og foreldur hava frítt at fara úr hvørjum landi sum helst og venda aftur til egið land at verða sameind.
- 11. grein: Barnaræning. Samfelagið hevur skyldu at forða fyri, at børn verða rænd í útlondum av foreldrum ella øðrum.
- 12. grein: Rættur at siga sína hugsan. Børn hava rætt at siga sína hugsan og krav um, at hugsan teirra verður vird.
- 13. grein: Frælsi at bera boð og fáa upplýsingar. Børn hava rætt at boða frá sínum kenslum og sjónarmiðum, tó uttan at gera seg inn á annara rættindi. Børn hava rætt at leita eftir, fáa og lata upplýsingar frá sær.
- 14. grein: Tanka-, samvitsku- og trúarfrælsi. Børn hava rætt at trúgva og tilbiðja. Samfelagið hevur skyldu at virða undirvísing í trúarlæru.
- 15. grein: Rættur at stovna feløg. Børn hava rætt at gerast limir í feløgum og vera við at stovna feløg, tó uttan at gera seg inn á annara rættindi.
- 16. grein: Verja av heimalívi. Børn hava rætt til verju fyri tilvildarligari ella ólógligari uppílegging í heimalívið.
- 17. grein: Týdningur av fjølmiðlum. Samfelagið hevur skyldu at tryggja børnunum atgongd til upplýsingar frá hóskandi nøgd av innlendis og altjóða tíðindamiðlum.
- 18. grein: Barnauppaling. Samfelagið hevur skyldu at tryggja, at barnsins foreldur ella verji hava høvuðsábyrgdina av uppalingini, og at geva vegleiðing og hjálp í hesum sambandi.
- 19. grein: Verja fyri ringari viðferð. Samfelagið hevur skyldu at verja barnið fyri allari ringari viðferð frá foreldrum ella øðrum, at fyribyrgja allari ringari viðferð og at bøta um fylgjurnar av tílíkari viðferð.
- 20. grein: Foreldraleys børn. Samfelagið hevur serliga skyldu at verja børn, sum hava mist foreldur og familju og at tryggja teimum aðra røkt og, um tað krevst, ættleiðing.
- 21. grein: Ættleiðing. Samfelagið hevur skyldu at tryggja at loyvi einans verður givið til ættleiðing, um tað er til barnsins frama.
- 22. grein: Flóttabørn. Samfelagið hevur skyldu at tryggja serstaka verju av børnum á flótti ella sum søkja um flóttastøðu og at samstarva við avvarðandi felagsskapir flóttabørnum til verju og hjálpar.
- 23. grein: Brekað børn. Brekað børn hava rætt til bestu hjálp, umsorgan og upplæring at tryggja teirra sjálvsálit og møguleikar til ríkt og virkið lív.
- 24. grein: Heilsa. Børn hava rætt til heilsu og eiga at fáa læknahjálp við serligum atliti at fyribyrgjandi heilsurøkt. Samfelagið hevur skyldu at minka um tilburðir av barnadeyða og at virka fyri, at gamlir siðir, ið kunnu skaða heilsu barnanna, verða avlagdir.
- 25. grein: Reglulig kanning av viðurskiftum hjá børnum á stovni. Samfelagið hevur skyldu til við regluligum millumbilum at kanna viðurskiftini hjá børnum, ið búgva á røktar- og viðgerðarstovnum.
- 26. grein: Almannatrygd. Børn hava rætt til almannatrygd.
- 27. grein: Lívskrøv. Børn hava rætt til hóskandi lívskrøv. Foreldrini hava høvuðsábyrgdina av, at hesi krøv verða lokin, og samfelagið hevur skyldu at hjálpa til, um tað er neyðugt.
- 28. grein: Upplæring. Børn hava rætt til upplæring, og samfelagið hevur skyldu at tryggja øllum børnum skyldubundnan og ókeypis barnaskúla við menniskjansligum agareglum.
- 29. grein: Endamálið fyri upplæringini. Samfelagið hevur skyldu at tryggja, at upplæringin virkar til at menna barnsins persónsmensku og evni, at hon fyrireikar barnið til eitt virkið vaksnamannalív, fremur virðingina fyri mannarættindum og at mennir virðingina fyri barnsins egnu mentunarligu og tjóðskaparligu virðum.
- 30. grein: Minnilutar. Børn, ið hoyra til minnilutabólkar, hava rætt til at liva samsvarandi teirra egnu mentan og átrúnaði og at tala sítt egna mál.
- 31. grein: Frítíð og hvíld. Børn hava rætt til frítíð, hvíld og spæl og at taka lut í mentarligum og skapandi virksemi.
- 32. grein: Barnaarbeiði. Samfelagið hevur skyldu at verja børn fyri arbeiðsumstøðum, ið kunnu hótta teirra heilsu, upplæring og menning. Minstialdur og trygd eiga at verða fyriskipað.
- 33. grein: Misnýtsla av rúseitri. Børn hava rætt til verju fyri misnýtslu av rúseitri og fyri at verða sett í arbeiði við framleiðslu og sølu av rúseitri.
- 34. grein: Kynslig misnýtsla. Børn hava rætt til verju fyri kynsligari misnýtslu, skøkjuvirki og medvirkan til barnaporno íroknað.
- 35. grein: Søla og rán av børnum. Samfelagið hevur skyldu til at nýta øll ráð at forða sølu av børnum og barnaráni
- 36. grein: Onnur misnýtsla av børnum. Børn hava rætt til verju fyri øllum øðrum sløgum av misnýtslu.
- 37. grein: Píning og revsing. Samfelagsins skyldur mótvegis børnum, ið eru handtikin ella sett í varðhald. Bann fyri píning, grimari ella niðrandi viðferð, revsing, deyðarevsing og lívlongum fongsli. Børn, sum sita í fongsli, hava rætt til menniskjansliga viðferð, mugu ikki sita saman við vaksnum og hava rætt til samband við familjuna.
- 38. grein: Vápnað stríð. Samfelagið hevur skyldu at halda altjóða avtalur um krígsførslu, eitt nú at tryggja at børn undir 15 ára aldur ikki taka lut í bardaga og at avmarka útskrivingn av 15-18 ára gomlum til vápnaða tænastu. Í Vápnaðum stríði hava øll børn rætt til verju og røkt.
- 39. grein: Endurbúgvandi røkt. Samfelagið hevur skyldu til at tryggja øllum børnum, ið hava verið fyri vanrøkt, píning ella misnýtslu, best møguliga viðgerð, soleiðis at tey kunnu mennast aftur sum samfelagsborgarar.
- 40. grein: Viðferð av børnum í rættinum. Børn undir ákæru hava krav um rættarhjálp og rættvísa viðferð. Samfelagið hevur skyldu til at hava serliga umsorgan fyri ungum lógbrótarum og at royna at endurbúgva teir heldur enn revsa.
- 41. grein: Barnsins frami. Landsins lógir ella altjóða reglur, ið tryggja børnum betri rættindi enn hesin sáttmálin, eiga at nýta frama, har tað er gjørligt.
- 42. grein: Almenn kunning um sáttmálan. Samfelagið hevur skyldu til at kunngera henda sáttmálan bæði fyri vaksnum og børnum.
- 43. grein: Nevnd at taka sær av barnarættindum. Skipað verður ein nevnd at taka sær av, at reglurnar í hesum sáttmála verða settar í verk og hildnar.
- 44.-54. greinir: Frágreiðingar til nevndina. Tey lond, ið hava staðfest henda sáttmálan, hava skyldu at senda nevndini frágreiðingar. Eftirlit við at sáttmálin verður hildin. Undirskrift, staðfesting, gildiskoma og onnur viðurskifti.
Keldur[rætta | rætta wikitekst]
- ↑ http://edition.cnn.com/2011/WORLD/americas/06/09/cnnheroes.duron.miranda.argentina/index.html
- ↑ http://www.unicef.org/infobycountry/brazil_1920.html
- ↑ http://www.childsoldiersglobalreport.org/content/facts-and-figures-child-soldiers
- ↑ http://www.globalissues.org/article/715/today-over-22000-children-died-around-the-world
- ↑ http://www.cyc-net.org/cyc-online/cycol-0904-Homelessness.html
- ↑ http://www.womenaid.org/wcwi.htm
- ↑ http://www.unicef.no/Om+UNICEF/UNICEFs+historie
- ↑ http://fadder.euinfo.no/barnekonvensjonen/
- ↑ http://treaties.un.org/Pages/ViewDetails.aspx?src=TREATY&mtdsg_no=IV-11&chapter=4&lang=en


text:
Innihald
Annika Skaalum: Gongubreytin (stuttsøga).
Tom Waits: Hvat byggir hann? (yrking).
Arnbjørn Ólavsson Dalsgarð: Klokkan er næstan 17 (stuttsøga)
Arnbjørn Ólavsson Dalsgarð: Akvarium (yrking)
Rannvá Skeel Johannesen: Tvær yrkingar
Raymond Carver: Fiti (stuttsøga)
Jan Sonnergaard: Frels tey røsku – skjót ein sjúkan (stuttsøga)
Shuntaro Tanikawa: Tvær yrkingar
Jørn Fabricius: Útferðin (stuttsøga)
Sissal Kampmann: Fimm yrkingar
Dávur í Dali: Alt Ctrl T (yrking)
Bergur Rønne Moberg: Tvær yrkingar
Malan Poulsen: Tvær yrkingar
Anna Carson: 11 yrkingar
Peter Bichsel: Skaldsøga (stuttsøga)
Z. Dam og Wilhelm: Jørðin er fløt allan vegin runt (yrking)
Hanus Kamban: Exit farao (stuttsøga)
Vagnur Streymoy: Tvær yrkingar
Samuel Beckett: gammurin (yrking)
Agnar Artúvertin: Hann ið týndi mannaættina (stuttsøga)
Agnar Artúvertin: Paris (yrking)
Sólrún Michelsen: Hin blái eingilin (stuttsøga)
Abel Meeropol: Løgin frukt (yrking)


text:
Co. Meath
County Meath (írskt: Contae na Mí) er ein county í írsku republikkini sum liggur í landspartinum Leinster. County Meath er 2.342 km² til støddar og fólkatalið er 162.831 (2006). Tann administrativi depilin liggur í býnum Navan, men nakrar almennar skrivstovur liggja í Trim, som er ein søguliga týdningarmikil býur. Meath, ið hevur arvað navn sítt frá kongadøminum Mide, liggur í tí miðírska láglendinum og bestendur í stóran mun av grasøkjum. County Meath hevur eisini tey einastu tvey Gaeltacht økini í landspartinum Leinster, í Rath Cairn og Baile Ghib.


text:
Við einum smíli til tín
Føroyingar hava altíð etið nógvan fisk, og fátækir ótu eisini tara. Í so máta er einki nýtt undir sólini og einki bein í sushi, hóast tú billar tær nakað fínari inn. Vit hava bara gjørt tað rátt og lekkur og givið tí eitt eksotiskt navn. So einfalt og so gott. Væl gagnist!
Eti:-)mologi
Sushi: japanskt fyri “sum smakkar súrt”. Meira enn túsund ára gamalt og vísir til upprunaligt sushi. Toskur: germanskt “Þurska”. Fiskurin varð oftast turkaður í gomlum døgum. Haðani navnið. Rís: forntamilskt “arici”. Elligamalt orð, sum komið er eystaneftir inn í grikst og haðani til alt Evropa.
Útvið er lætt og leskiligt
At eta úti heima er einfalt við etika. Tú fært leskiliga og sunnan mat, sum er lættur og smartur at seta á borðið. Matskráin ‘Onkuntíð milt’ er serliga ætlað til útvið-bíleggingar, men vit hava nógv meira at bjóða útvið. Til ber eisini at bíleggja úr ‘Havi er fult. Av smakki’.
Tú kanst bíleggja útvið sólarringin runt, men tað bílagda verður veitt, tá etika opið mánadag til leygardag frá 11-22 og sunnudag frá 17-22. Til ber at heinta matin á etika ella at biðja um heimkoyring í Tórshavn. Veitingartíðin til útvið er vanliga 1 tíma. Tú kanst eisini sleppa undan bíðitíðini við at koma fram við á etika og keypa úr boksini.
grøna gávan Peningur fyri sølu av vatni á Etika verður óskerdur latin einstaklingi, fyritøku, stovni ella felagsskapi til umhvørvisendamál. Tey, ið hava fingið Grønu gávuna frá etika, eru:
2010 Finnbogi Joensen, kr. 33.088
2011 Føroya Prent, kr. 42.320
2012 Anna Louisa Joensen, kr. 45.644
2013 Reinhaldið í Tórshavn, kr. 46.094
2014 Spískamarið, kr. 46.970
2015 Føroya Sjósavn, kr. 47.450
2016 Ævintýraheimurin við Biritu Arge, kr. 45.165
grøna gávan
Peningur fyri sølu av vatni á Etika verður óskerdur latin einstaklingi, fyritøku, stovni ella felagsskapi til umhvørvisendamál.
Tey, ið hava fingið Grønu gávuna frá etika, eru:


text:
UNICEF
UNICEF-grunnurin (alment United Nations Children's Fund, føroyskt Barnagrunnur Sameindu Tjóða) varð settur á stovn í 1946 at hjálpa børnunum í krígslamda Evropa. Nú arbeiðir UNICEF við at geva børnum sømilig kor í fátækum og tilafturskomnum londum í til dømis Latínamerika, Afrika og Ásia. UNICEF-grunnurin arbeiðir serliga við heilsuviðurskiftum, undirvísing og at útvega reint vatn. UNICEF ger eisini megnararbeiði at útvega børnum heilivág fyri teim verstu barnasjúkunum.
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Orð: Aa. O. Vinje
Lag: Edv. Grieg
Týtt úr norskum: Nyholm Debess
1. Eg aftur síggi fjall og dal og tindar,
sum áður eg á ungdómsárum sá,
um heita ennið leika fleyr og vindar,
og kavin tykist gyltur eins og tá.
Mær fyri saknin móðurlandið rindar,
mær tyngist hugur, tó fremst gleðin lá.
Við ungdómsminnum sjónin øll er blandað,
hon valdar meg, so neyvan eg kann anda.
2. Enn lívið goymir alt, tað fyrr mær goymdi,
tá undir snjó eg fann hitt grøna strá.
Eg droymdi enn, sum fyrr eg javnan droymdi,
tá móti himni stóðu fjøll so blá.
Eg gloymdi dagsins stríð, sum fyrr eg gloymdi,
um einans kvøldsetu mær untist sjá.
Eg finni væl ein vin, ið mær vil hýsa,
tá sólin móti myrkri heim vil lýsa.
3. Alt er sum fyrr, við vakurleika randað,
tó tykist dagur lýsa meira bjart;
og har sum fyrr eg kendi neyð og vanda,
har tykist harða fjallið minni hart.
Sjálvt tá til tungu synd meg nornur ganda,
har fellur skuggamyndin minni svart.
Nú semjandi teir hittast gamlir tankar,
hitt sama hjartað er, ið eldri bankar.
4. Eg hvønn ein stein man sum ein kenning finna,
har spældi eg sum piltur glaða stund.
Sum kempur baldar, spyrst nú, hvør skal vinna
av hesum risum, komnir her á fund.
Alt minnir meg, meg minnir, meg man minna,
til sólin slóknar, – áður bjørt og rund. –
Men inn í síðsta svøvnin mín tá rugga
tey gomlu minnir og teir gomlu skuggar.


text:
Letidýr
Eitt letidýr (frøðiheiti - Folivora) er eitt súgdjór av Bradypodidae-ættini sum livur í Suðuramerika og hongur í trøum. Tey hava sterkan, bugað an nagl á tónum og fingrunum; tí kunnu tey hvørki standa ella ganga. Tey flyta seg ógvuliga seint í trøunum; eina ferð um vikuna fara tey niður úr trøunum at hjálpa sær sjálvum: umleið ein tíma hava tey um ferðina. Haraftrat vaksa algur á feldinum, so hann tykist grønur. Leitidýrini eru tey súgdýrini, sum sova mest. Tey durva einar 15-18 tímar hvønn dag.


text:
Norðureuropeiskur stutthalaseyður
Norðureuropeiskur stutthalaseyður, er ein bólkur av seyðsløgum við stuttum hala úr Bretsku oyggjunum, Norðurlondum og Baltisku londunum. Tey stava ætlandi frá frumseyðinum ið fólk høvdu við sær til Europa sum húsdjór av háslættunum í núverandi Turkalandi og Iran. Hetta eru harðfør seyðasløg, ið klára seg í harðbalnum lendi og veðurlagi, men slagið er lágvaksið og flestastaðni eru tey nú útskift við størri seyðasløg við longum hala.
Føroyskur seyður er eitt av hesum seyðasløgunum við stuttum hala.
Sløg og alirasur[rætta | rætta wikitekst]
- Ålandsseyður – Av Ålandi, bæði kyn antin kollut ella hornaseyður. Marglittur við ymiskt littum flekkum.
- Boreray-seyður ið bøndur á St Kilda fyrr hildu, finst nú bara á Boreray. Bæði kyn eru hornaseyður, vanliga hvítur við myrkari gron og beinum, men kann eisini vera almyrkur. Stavar frá uppruna stutthalaða seyðinum á Hebridunum, blandaður við Scottish Blackface.
- Castlemilk Moorit seyður Frá Castlemilk ognini nær Glasgow í Skotlandi. Bæði kyn hornaseyður, morreytt (moorit). Verður hildin sum viðarlundaseyður (parkland animals) frá Manx Loaghtan, Hetlandsseyði og villum Moufloni.
- Cladagh-seyður – Frá Írlandi, yvirlivdi longst á Arann oyggjunum og nakrir framvegis á lívi fyrst í 1970unum. Oftast kollutur, hvíta gron og alhvítur, nakrir tó við øðrum kropslitum.
- Dalskur ullaseyður – Frá Svøriki, eitt av svenska bøseyðaslagnum. Veðrar hornaseyður, ær sum oftast kollutar. Vanliga hvítur á liti, sera sjáldsamur seyður í dag.
- Estiskur Ruhnu seyður – Frá estlendsku oynni Ruhnu. Nakrir veðrar hornaseyður, hvítur ella skjórutur við hvítum høvdi.
- Føroyskur seyður Úr Føroyum, veðrar vanliga hornaseyður, ógvuliga marglittur og við nógvum ymiskum flekkum.
- Finnseyður Úr Finnlandi. Veðrar hornaseyður, ær kollutar, vanliga hvítur í Norðuramerika, ymisklittur í Finnlandi. Ofta tví- og trýlembur, stundum heilt upp í sjey- og nýggjulembur.
- Gotlandsseyður
- Grønladsseyður
- Gute seyður
- Hebriduseyður ella "St Kilda"
- Heidschnucke
- German Grey Heath
- White Polled Heath
- White Horned Heath
- Islendskur seyður
- Dímunarseyður Upprunaseyðurin í Føroyum, livdi sum útilagstur (villur) seyður á Lítlu Dímun inntil hvalbingar og sandvíkingar keyptu oynna frá kongi í 1850 og avtóku slagið stutt aftaná. Meinlíkt Soay seyðnum, kanska beinleiðis eftikomari av europeiska frumseyðinum, ógvuliga smávaksið, svart, bert veðrar hornaseyður.
- Kerry Mountain seyður ella Kerry.
- Manx Loaghtan Frá Isle of Man.
- North Ronaldsay seyður Frá North Ronaldsay í Orknoyum
- Polskur heiðaseyður ella Wrzosówka
- Ouessant seyður'
- Romanov seyður
- Roslag seyður
- Russiskur Viena seyður – From vestur Russlandi. Bæði kyn antin kollut ella hornaseyður. Marglittur við ymiskum gráum og hvítum flekkum.
- Scottish Dunface
- Hetlandsseyður Úr Hetlandi, sum oftast bara veðrarnir ið eru hornaseyður, smávaksið. Marglitt og ymiskt flekkut. Ógvuliga fína ull.
- Skudde – Frá Preussen og Baltisku londunum.
- Spælsau seyður Noreg. Bæði kyn antin kollut ella hornaseyður. Oftast hvítur, men aðrir litir finnast eisini. Finst eisini sum útiløgu seyður við vesturstrond Noregs.
- Soay-seyður av gomlum útilagstum seyðastovni á Soay í St. Kilda í Skotlandi.
- Svenskur bøseyður – Fyrr víða um í Svøríki; finst nú sum smáir bólkar m.o. Gute, Dalskur ullaseyður og Roslag seyður.
- Värmlendskur skógarseyður ella svenskur skógarseyður – úr Värmlandi í Svøríki


text:
Leikarahagtøl
Leikarahagtølini 1991 til í dag
Leikarahagtølini á FaroeSoccer umfata bara tær dátur, sum koyrdar eru í dátugrunnin, tvs. yvirorðnað aftur til 1991 (summar kappingar tó styttri aftur). Harumframt skal leggjast upp fyri at:
1) Dómaraseðlar kunnu mangla (sí yvirlit 1991-2006 her)
2) Dómaraseðlar kunnu vera mangulfullir og innihalda feilir
3) FaroeSoccer kann hava gjørt feilir
ad1)
Í teimum førum, har dómaraseðilin manglar (typiskt í lægri deildum/kappingum), koma so gott sum sikkurt dátur at mangla, tí hendan informatiónin er sjáldan at finna aðrastaðir – burtursæð frá úrslitinum og í nøkrum førum málskjúttunum.
ad2)
Stundum eru dómaraseðlarnir mangulfult útfyltir, bæði av dómaranum og feløgunum. Tað kann vera at:
1) Dómarar – serliga hjálpardómarar – ikki eru upplýstir, ella undirskriftirnar eru ólesiligar
2) Málskjúttar mangla (ella minuttøl og/ella málraðfylgjan)
3) Skiftingar mangla ella eru mangulfult upplýstar, t.d. bara hvør kom inn, ongi minuttøl v.m.
4) Ivasom kort, t.d. tvey gul ella beinleiðis reytt? Manglandi minutttøl
5) Longd leiktíð og brotsspørk eru ikki upplýst.
ad3)
Í nøkrum førum hevur tað verið at kalla ógjørligt at siga, hvør onkur leikari á dómaraseðlinum er, tí fleiri á sama liðið hava itið tað sama ella eru skrivaðir líka. Eitt dømi eru tvíburðarnir í Gøtu, Poul Arni Jacobsen og Poul Andrias Jacobsen, sum typiskt bara verða skrivaðir Poul A. Jacobsen. Hvør minnist aftur í tíðina 10-20 ár, hvør spældi osfr.?
Afturat hesum kunnu so sjálvsagt reint menniskjasligir inntøppingar- ella forritingarfeilir koma fyri. Hesir verða tó sjálvsagt rættaðir beinanvegin komið verður fram á (møguligar) slíkar.
Hesi tingini samanlagt gera, at summu leikarahagtøl – serliga tey í lægri deildunum/kappingunum skulu takast við ávísum fyrivarni, men tey kunnu vera mikið upplýsandi fyri tað – bara ikki 100 prosent.
Høvuðsmálið hjá FaroeSoccer er at finna og skráseta mest møguligt, men tað hevur eisini týdning at staðfesta, hvat manglar og ikki er til at finna. Hetta visti eingin, áðrenn FaroeSoccer skrásetti tað. Hetta merkir, at nú vita øll, hvat manglar, so kanska okkurt kann koma undan kavi undan væðingini onkustðani, men FaroeSoccer hevur tó ikki tær stóru vónirnar um hetta.
Leikarahagtølini 1991 og eldri
Tíðin frá 1942 til 1991 (serliga 1971-1991) má reint tekniskt taklast uppá ein annan máta enn tíðarskeiðið 1991/1992 til í dag. Høvuðsorsøkin er, at dómaraseðilin hetta tíðarskeiðið ikki upplýsir:
1) Hvørjir leikarar byrja inni, og hvørji byrja úti
2) Skiftingar
3) Málskjúttar
4) Minutttøl
Hetta, saman við at alt fleiri dómaraseðlar mangla (eisini í bestu deildini), jú longur aftur í tíðina man kemur (í fleiri førum heilir árgangir), ger, at FaroeSoccer neyvan fer at skráseta meira enn bestu deildina og steypakappingina aftur til byrjanina í 1942 og 1955.
Næst- og triðbesta mansdeildin og 1. deild kvinnur verða nøkur ár aftur í tíðina bert skrásett við úrslitum, so ein støða kann gerast burturúr kappingini. Skeringspunktið hjá næst- og triðbestu monnunum verður allarhelst 1976 og hjá kvinnunum 1985.
Ætlanin er tó at skráseta allar A-landsdystirnar hjá monnum og kvinnum, sum leiktir vórðu áðrenn altjóða limaskapin í UEFA og FIFA, aftur til byrjanina, tí hetta tilfarið er fyri tað mesta til. Hetta umfatar m.a. eisini luttøkuna á Oyggjaleikunum. Allir hesir nevndu dystir verða skrásettir sum óalmennir, men teir eru ikki minni áhugaverdir fyri tað.
Næsta stóra avbjóðingin hjá FaroeSoccer verður heilt avgjørt at skráseta hesa eldru tíðina. Størsti trupulleikin verður uttan iva at finna neyðugu tíðina, tí hetta arbeiðið man allarhelst koma upp í eitt heilt ársverk í research og skráseting fyri ein persón.


text:
Dagbókabløð
Ebba Hentze
Oddfríður Marni Rasmussen og Arnbjørn Ólavsson Dalsgarð týddu
1
At sita á einum vongi
høgt uppi.
Trygd og ótti fyri at detta
ígjøgnum óskygt myrkur
ímóti mánans rísandi ljósi á vatninum, knúsa speglið
og doyggja móti hørðum sorta.
Løgnir fiskar fara at koma
og eygleiða eina friðarspillu.
Tað storknaða voksið
sleppir hondunum.
Dreymur um ein dreym verður svølgdur av einum fiski, sum einki kann vita um Ikaros.
Tær heitu fjaðrarnar,
kílaskapað flýggjan uppi í tí høga og tann myrki taraskógurin.
2
Tíðliga ein morgun tekur tú eina avgerð.
Hálvvakin vón –
og kemur so langt út sum á ta longu strandargøtuna
og bíðar eftir sólini, sum sleppir havinum eins og ein hækkandi dropi,
eldbogaumskapan frá loga til skærandi hvítt,
meðan oyggin, sum var framman fyri dagsins byrjan,
aftur glíður inn í veruleika sín
út úr veruleikans speglmynd.
3
Hví er vegurin so langur og turrur. Hví bakar sólin ímóti høvdi mínum, náðileyst.
Og hví er hitakenslan
so ung og grøn og vóngóð.
Hví síggi eg ikki ein teirra,
sum syngur í teimum rútaleysu húsunum. Hví er vegurin so deyður og so tómur. Hví røkka bara røddirnar út.
Sundurskræddar glærmyndir við nøvnum á í veitunum, fyltum við dusti, brotnaðum stongum og flogseðlum
– fremmand nøvn, og yvir ruskdungar nær sangurin meg, meðan eg til fánytis leiti eftir mínum egna navni.
Her liggur ein nýliga deyður fuglur,
eyguni eru enn í høvdinum,
aftan fyri ta gráu hinnuna fari eg at hóma eitt vinaligt eygnabrá.
4
Tann ljósi dagurin og láturin og evnini at síggja.
Tað bleyta myrkrið og tann góði longsulin, sum tá alt var til.
Tær góðu hendurnar og trúgvin á, at alt heldur sær.
Tann reini angin av havi og furu
og spæli ímillum stórar steinar í summarskógum.
Tey búnaðu berini á heyggjunum og baraldsins myrku skuggamyndir, sum tá alt var.


text:
Sláið Ring
Sláið Ring er landsdansifelag í Føroyum føroyskum dansi at frama. Felagið varð stovnað í 1978 í Havn.
Innihaldsyvirlit
- 1 Søga
- 2 Nevndin
- 3 Limafeløg í Sláið Ring
- 3.1 Klaksvíkar Dansifelag
- 3.2 Eysturoyar Dansifelag
- 3.3 Norðstreymoyar Dansifelag
- 3.4 Dansifelagið í Havn
- 3.5 Dansifelag Kaggans
- 3.6 Tøkum Lætt
- 3.7 Nólsoyar Dansifelag
- 3.8 Vága Dansifelag
- 3.9 Leikum Fagurt
- 3.10 Stígum Fast
- 3.11 Dansifelagið í Suðuroyar norðaru helvt
- 3.12 Tvøroyrar Dansifelag
- 3.13 Jómsvíkingar
- 3.14 Sumbiar Dansifelag
- 3.15 Dansifelagið á Látrinum
- 3.16 Fótatraðk
- 4 Keldur
- 5 Ávísingar úteftir
Søga[rætta | rætta wikitekst]
Tað var Sumbiar Dansifelag sum tók stig til at kalla øll dansifeløgini til fundar við atliti til at seta á stovn eitt landsdansifelag sum var fyri øll dansifeløgini í Føroyum, hesin fyrsti fundurin var 8. apríl 1978. Stovnandi aðalfundur varð hildin 27. mai 1978 í fyrilestrarhøll Fróðskaparsetursins í Havn. Øll dansifeløgini vóru umboðaði á hesum fundi.
Fyrsta nevndin í Sláið Ring[rætta | rætta wikitekst]
- Jógvan A. Johannesen, Stígum Fast, Dalur
- Christoffur Joensen, Jómsvíkingar, Vági
- Jákup Olsen, Dansifelagið í Suðuroyar norðaru helvt, Sandvík
- Tórstein Niclasen, Vága Dansifelag, Miðvági
- Janus Egholm, Norðstreymoyar Dansifelag
- Joen Hendrik Joensen, Sumbiar Dansifelag
- Høgni Mohr, Dansifelagið í Havn
Nú (2011) eru 16 limafeløg í Sláið Ring. Talið av einstøkum limum er umleið 2000.
Nevndin[rætta | rætta wikitekst]
- Rasmus A. Joensen, Tøkum Lætt, formaður.
- Jónleif Johannesen, Klaksvíkar Dansifelag, næstformaður.
- Birgir Djurhuus, Dansifelagið í Havn, kassameistari.
Limafeløg í Sláið Ring[rætta | rætta wikitekst]
Klaksvíkar Dansifelag[rætta | rætta wikitekst]
Klaksvíkar Dansifelag varð stovnað í 1954, 220 limir. Aðalfundur í apríl. (Dagf. 29/10-08) Adr. Postsmoga 309, FO- 700 Klaksvík.
- Formaður og umboðsráðslimur: Heini Mohr, Klaksvík
- Næstformaður og umboðsráðslimur: Arni Sólheyg, Klaksvík
- Skrivari: Ása Petersen Mørkøre, Klaksvík
- Kassameistari: Magnus Magnussen, Klaksvík
- Varaumboðsráðslimur: Jónleif Johannesen, Klaksvík
Eysturoyar Dansifelag[rætta | rætta wikitekst]
Eysturoyar Dansifelag varð stovnað 29. okt. 1969, 110 limir. Aðalfundur í januar. (Dagf. 22/01-11)
- Formaður og tiltakslimur í S.R.: Kathrina Hansen, Norðskáli
- Næstformaður: Andrass Hansen, Norðragøta
- Skrivari: Jens Dalsgaard, Glyvrar
- Kassameistari: Anna K. Sørensen, Syðrugøta
- Nevndarlimur: Margreta Knudsen, Nes, og Kára Rasmussen, Strendur
- Umboðsráðslimur: Elin Henriksen, Lágarvegur 15, 490 Strendur
Norðstreymoyar Dansifelag[rætta | rætta wikitekst]
Norðstreymoyar Dansifelag varð stovnað í 1972, 100 limir. Aðalfundur í apríl. (Dagf. 9/9-10).
- Formaður: Heini Holm, Kvívík.
- Næstformaður: Steinbjørn Magnussen, Tjørnuvík
- Skrivari og Kassameistari: Eydna í Homrum, Streymnes
- Umboðsráðslimur: Maria Kristiansdóttir, Kollafjørður
Dansifelagið í Havn[rætta | rætta wikitekst]
Dansifelagið í Havn varð stovnað í 1952, 120 limir. Aðalfundur í oktober. (Dagf. 16/5-13).
- Formaður: Niels á Velbastað, Velbastaður
- Næstformaður, skrivari: Birgir Djurhuus, Tórshavn
- Kassameistari: Heini Mortensen.
- Janus B. Kamban, Johild Kamban, Jóhanna Krosstein og Katrin Gullbein.
Dansifelag Kaggans[rætta | rætta wikitekst]
Dansifelag Kaggans varð stovnað 26. 11. 1980, 70 limir. Aðalfundur í September. (Dagf. 22/08-10)
- Formaður, Sørin Sørensen, Djúpagilsvegur 18,188 Hoyvík
- Skrivari: Borghild Ellefsen
- Kassameistari: Bjarne Rasmussen, Tórshavn
- Umboðsráðslimur: Regin Eikhólm, Tórshavn
Tøkum Lætt[rætta | rætta wikitekst]
Tøkum Lætt varð stovnað í 1993, 273 limir. Aðalfundur í september/oktober (Dagf. 08/11-08).
- Formaður og varaumboð.: Andreas Sigurstein, Tórshavn
- Skrivari: Jóna Jimenez, Tórshavn
- Kassameistari: Randi Olsen, Tórshavn
- Umboðsráðslimur: Rasmus A. Joensen, Tórshavn
Nólsoyar Dansifelag[rætta | rætta wikitekst]
Nólsoyar Dansifelag var endurstovnað 1994, 50 limir. (Dagf. 17/09-08).
- Formaður og umboðsráðslimur: Erlendur Simonsen, Hvítanes
- Næstformaður: Ingun Jacobsen, Nólsoy
- Skrivari: Hilmar Joensen, Nólsoy
- Kassameistari og eykaumboðsráðslimur: Kaj Olsen, Nólsoy
Vága Dansifelag[rætta | rætta wikitekst]
Vága Dansifelag varð stovnað 1. des. 1976, 120 limir. Aðalfundur í februar. (Dagf. 14.05.2010).
- Formaður: Edvard í Skorðini Joensen, Sandavágur
- Næsformaður og umboðsráðslimur: Paula Vilhelmsen, Sandavági
- Kassameistari og varaumboðsráðslimur: Anna E. Jacobsen, Miðvágur
Leikum Fagurt[rætta | rætta wikitekst]
Leikum Fagurt varð stovnað í 1980, 102 limir. Aðalfundur í oktober. (Dagf. 26/08-09).
- Formaður og varaumboðsráðslimur: Atli Dalsgaard Skálavík
- Næstformaður: Tummas Løkja, Sandur
- Skrivari og kassameistari: Annika Olsen, Sandur
- Nevndarlimur: Elna Joensen.
Stígum Fast[rætta | rætta wikitekst]
Stígum Fast varð stovnað í 1971, 150 limir. Aðalfundur millum jól og nýggjár. (Dagf. 12/11-06).
- Formaður og varaumboðsráðslimur: Óli Nolsøe, Dali
- Næstformaður Helga Poulsen, Dali
- Skrivari og kassameistari: Jóanes Johannesen, Dali
- Umboðsráðslimur: Oddvør Johannesen, Dali
Dansifelagið í Suðuroyar norðaru helvt[rætta | rætta wikitekst]
Dansifelagið í Suðuroyar norðaru helvt varð stovnað í 1974, 71 limir. Aðalf. í februar. (23/08-09).
- Formaður, skrivari og kassameistari: Rannveig Hovgaard, Sandvík
- Næstformaður: Jákup Kjærbo, Sandvík (andaðist í 2010)
- Umboðsráðslimur: Vígdis Sigmundsdóttir, Tvøroyri
- Varaumboðsráðslimur: Levi Niclasen, Hvalba
Tvøroyrar Dansifelag[rætta | rætta wikitekst]
Tvøroyrar Dansifelag varð endurstovnað í 1983 (1958), 90 limir. Aðalf. í februar. (Dagf. 11/11-06).
- Formaður og umboðsráðslimur: Ketty Andreasen, Líðin, Øravík
- Næstformaður: Maria Steinkross
- Skrivari Ketty N. Petersen, Tvøroyri
- Kassameistari: Guðrun Petersen, Tvøroyri
- Varaumboðsráðslimur: Bryndis Thomsen
Jómsvíkingar[rætta | rætta wikitekst]
Jómsvíkingar varð stovnað í 1976, 110 limir. Aðalfundur í januar. (Dagf. 19/11-03).
- Formaður og kassameistari: Mikala í Trøðini, Vági
- Næstformaður: Jonna Holm, Porkeri
- Skrivari og umboðsráðslimur: Arnfinnur Bjarkhamar, Vági
- Kassameistari: Jón Vilhelm, Vági
- Nevndarlimir: Annie Debess, Hans Debess og Erland Stenberg
- Eykaumboðsráðslimur: Elsy Joensen, Tórshavn
Sumbiar Dansifelag[rætta | rætta wikitekst]
Sumbiar Dansifelag varð stovnað í 1966, 120 limir. Aðalfundur august 2010. (Dagf. 29/9-10).
- Formaður: Sigrun Poulsen, Sumba
- Næstformaður og umboðsráðslimur: Hildur Vestergaard, Sumba
- Kassameistari: Tove Kjærbo, Sumba
- Skrivari: Magnus Jensen, Sumba
- Aðrir nevndarlimir: Gudmund Poulsen, Leif Lisberg og Ninna Vestergaard
Dansifelagið á Látrinum[rætta | rætta wikitekst]
Dansifelagið á Látrinum varð stovnað 18. 09. 2001, 80 limir. Aðalfund í september. (Dagf. 11/08-10).
- Formaður: Marjun í Kollsbyrgi, Eiði
- Kassameistari: Dorthea Sørensen, Eiði
- Skrivari: Magnina Poulsen, Eiði
- Umboðsráðslimur: Regin Elingsgaard, Svínáir
- Varaumboðsráðslimur: Bjarki Skaale, Eiði
Fótatraðk[rætta | rætta wikitekst]
Fótatraðk varð stovnað 1988, limir 53. Aðalfundur er í februar. Fótatraðk hevur heimstað í Keypmannahavn í Danmark. Tað eru mest ung føroysk lesandi ið eru limir har, men eisini aðrir føroyingar, ið búgva niðri. (Dagført 2010).
- Formaður: Róald Johannesen
- Skrivari: Ólavur Eysturdal
- Kassameistari: Jógvan Páll Simonsen
- Tiltakslimur: Astrid Johannessen
- Tiltakslimur: Halla við Høgadalsá[1]


text:
Orð og lag: Lina Sandell
Týtt: Kajfinn Hammer
1. “Har uppi eingin deyði verður,
ei tár, tí nátt er vend til dag”,
so sang hin lítla svarta Sára,
ein fátæk genta nøgd og glað.
2. “Har uppi eingin verk skal kenna
og eingi pínuróp sum her.
Har andlit Guðs eg klárt skal síggja
og ævigt vera har Hann er”.
3. Ein dagin, sum hon sat so eina,
har kom ein kristniboðari;
hann boðaði um Jesus Kristus,
um barnavinin, sum ber frið.
4. Hon hoyrdi um Hin Nýggja Staðin,
hvørs múrar kallast: Ævig trygd!
Har vil hon standa við í raðnum,
tí hon á Guð sítt lív fekk bygt.
5. Á deyðastrá tó nú hon stríðir
á einum ból’ av hoyggj og strá,
men tó, hitt klára eyga sigur,
at friður vellur hjarta frá.
6. “Har uppi eingin deyði verður!”,
hon syngur, tó hon viknar skjótt.
“Og eingin neyð og eingin vandi
og eingin grátur, eingin nátt!”
7. Alt veikari gerst lítla røddin:
“Ein gyltan Stað, – ein gyltan Stað
og ongan deyð!” – Og við tí treysti,
hon sovnar inn at enda glað.
8. Nú lokkar hon fram tónar klárar,
frá hørpum í Guðs Himli fró;
tí síggj, hin lítla svarta Sára
er hvít sum snjó í Lambsins blóð.